Ma binviji - Konogan An Habask\nDaouad an Habask-Bizien\nDin-me eo ken pouezus saverezh ar binviji hag ar sonerezh e-unan. Er stalioù sonerezh n’eo ket aes kavout ar pezh a zere ouzh ar binviji gant skilfennoù. Dav eo mont da gaout luderien ha saverien skilfennoù troet war ar binviji-se.\nSed aze perak e felle din trugarekaat Daniel Coudignac, Youenn Bihan, Hervieux & Glet, Gilles Léhart, Daniel Le Noan, Daniel Gloaguen, Stéphane Morvan, Jos & Yves-Marie Landrein…evit o labour. A-drugarez dezho e m eus gallet mont war-raok em labourioù ha gwellaat ma binviji…\nAr vombard :\nBenveg sonerezh hengounel breizhat, eus familh an hirvombardoù skilfennoù doubl. A-drugarez d’he son kreñv e c’heller seniñ ganti er-maez. Da vare ar c’hroaziadegoù (XIIvet kantved) e voe degaset ar bombardoù kozh kentañ en Europa ha goude o deus emdroet betek o stumm a-vremañ.\nGraet a ebena pe a veuz peurvuiañ, gallout a reont bezañ kinklet gant gwalennoù e korn, e korn olifant pe e staen. Gant ar saverien binvioù arnevez eo bet kaset war-raokar benveg. En XXvet kantved eo aet skeul ar benveg a vodoù "dizingal" war-zu ar skeulioù "ingal". Dre ouzhpennañ alc’hwezioù e c’heller bremañ implijout kalz a zerezioù war ar vombard. Ez-hengounel e vez c’hoariet binioù asambles ganti.\nSeniñ a ra Konogan gant bombardoù Hervieux & Glet, G.Léhart, D.Coudignac, Y. Bihan.\nAr binioù :\nAr binioù a zo aozet gant ul levriad, e lec’h ma vez c’hoariet an tonioù gant ar soner, ur c’horn-boud, son boud a glever ingal, hag ur sutell evit c’hwezhañ er sac’h a vez douget gantañ dindan e vrec’h. An holl lodennoù-se a zo staget ouzh ar sac’h gant skodennoù. Ar son c’hoariet a zo skignet dre ur skilfenn doubl, hag hini ar c’horn-boud dre ur skilfenn simpl, graet gant korzenn peurvuiañ. Ar binioù kozh a zo sur a-walc’h binioù skiltrañ ar bed ! Seniñ a ra war eizhvedenn uhelañ ar vombard.\nSeniñ a ra Konogan gant binioù Youenn Bihan, Hervieux & Glet, Per Guillou, ha levriadoù Coudignac, Bothua.\nAr pib-ilin (Uilleann pipes) :\nAr binioù iwerzhonat eo. « Uilleann » a dalvez « ilin » e gouezeleg. A-drugarez d’ur sutell stag ouzh e ilin e kas ar soner aer evitc’hwezañ ar sac’h a zo dindan e vrec’h all. Ar binioù-se a zo unan eus ar re glokañ ! Ouzhpenn al levriad, e lec’h ma vez c’hoariet tonioù gant ar soner, e vez klevet ivez ar c'hornioù boud (boud, bariton ha tenor), a vez implijet pe get a-drugarez d’un alc’hwez. An elfennoù heverk pennañ a gaver er benveg-se eo an tri reizher. Seurt levriadoù int, gant alc’hwezioù war pep hini, a vez pouezet warno gant an arzorn a-benn kempouezañ an ton. Stumm ar pib-ilin a-vremañ a gaver abaoe an XIXvet kantved. Ar benveg en e bezh a vez graet « full set » pe « concert pitch » eus outañ (e re), ha « flat set » a vez graet eus ar binviji gant ur son izeloc’h (do, si b).\nSeniñ a ra Konogan gant Full set Andreas Rogge gant ur chanter (levriad) Thomas Aebi.\nLow whistles :\nHounnezh a zo ur fleüt a zo ganti ur son izeloc’h eus un eizhvedenn e-keñver an tin whistles. Ar fleüt a vez graet « iwerzhonat » eus outi a zo boutin e Breizh ivez, hag e veze anvet « fleüt » gant sonerien deroù ar c’hantved tremenet. Peurvuiañ e soner ivez ganti pa vezer o teraouiñ gant ar vombard.\nEr bloavezhioù 1970 eo bet savet al low whistle kentañ, gant Bernard Overton, gourc’hemennet gant Finbar Furey, ur piper iwerzhonat brudet. Evel-mañ eo e voe krouet ar benveg heson a anavezer, hag a vez implijet gant ar piperien a bebeil gant o fib-ilin.\nSeniñ a ra Konogan gant lowoù whistles Goldie ha Tin whistles Susato ha generation.


istor – Radio Kerne\nLoktudi, eus ar Ragistor d’ar Bugaled Breizh\nDeomp d’ar Vro Vigoudenn hiziv, deomp da Loktudi !\nGustave Jourdren a zo deuet d’ar studio. Maer Loktudi eo bet etre 1995 ha 2001 hag ezel eo eus ar gevredigezh Histoire Locale et Patrimoine de Loctudy. Setu emañ o vont da gontañ deomp istor ar gomun-mañ, eus ar Ragistor betek afer ar Bugaled Breizh.\nTunvezh ha Benjamin a zo stanket er bloavezh 1095. E kêr Clermont en deus galvet ar pab an Gristenien, abalamour dezhe da vont da zieubiñ Jerusalem diouzh krabanoù ar Seljoukided. Ar Groziadeg Gentañ eo ! Ar varc’hegien gristen a ya d’an Douar Santel ha hon daou gomper a heulio anezhe, evit kompren petra ‘zo degouezhet du-hont. Piv oa ar varbared koulskoude : ar Vusulmaned pe ar Gristenien ?\nar Gristenien : les Chrétiens\nar Vusulmaned : les Musulmans\nar Yuzevien : les Juifs\ndic’hougañ = troc’hañ ar goûg\nsichañ ur gêr : faire le siège d’une ville\nar mogerioù bras : les murailles\nur marc’heg : un chevalier\nur groaziadeg : une croisade\nar Groazourien : les Croisés\nar Babelezh : la Papauté\nur riez : une dynastie\ndibrañ ar c’hezeg : seller les chevaux\nstrewiñ : échapper / semer quelqu’un\nKartenn ar Groaziadeg Gentañ


Patrom:Vandalerezh0 - Wikipedia\nSalud deoc'h, Vandalerezh0, ha donemat e Wikipedia.\nTrugarez da gemer perzh. Emaoc'h o paouez gwelet pegen aes eo kemmañ traoù e wikipedia. Daoust ma c'hell forzh piv kemer perzh e Wikipedia e tleer doujañ d'un nebeud reolennoù.\nAr pennadoù a c'hall bezañ cheñchet gant holl an dud ha n'int perc'hennet gant den ebet. Gallout a ra an holl implijjerien lenn holl ho tegasadennoù, o adlenn hag o difaziañ pe o nullañ mar bez ezhomm. Evel se eo bet nullet ho tegasadenn gant unan bennak.\nUr bajenn skoazell a challoc'h kavout eno hag e c'hallit implijout ar poull-traezh d'ober taolioù-arnod.\nGrit gant an poull-traezh, mar plij ganeoc'h, da amprouiñ kement degasadenn ho pefe c'hoant d'ober, ha lennit ar bajenn degemer da zeskiñ muioc'h diwar-benn an doare da gemer perzh e wikipedia evit degas gwellaennoù dezhañ. Trugarez.\nAdtapet diwar « https://br.wikipedia.org/w/index.php?title=Patrom:Vandalerezh0&oldid=1828834 »\nKemmoù diwezhañ degaset d'ar bajenn-mañ d'an 14 C'hwe 2019, da 23:30.


Accueil / À la Une / Un droiad e bro Aljeria\nIffig Guillou 14 novembre 2016\nE bro Aljeria eo bet Iffig Guillou o veajiñ e miz Gwengolo diwezhañ, ha c’hoant en deus bet lâret da lennerien Pobl vreizh ur ger war pezh en deus gwelet ha bevet ahont, evit reiñ c’hoant dezho da vont di ivez.\nDa gentañ, penaos ’meus beajet e-barzh ar vro ? War ur vag ferry-boat ez eo bet treuzet ar mor ganin, un noz pad, etre Marsilha hag Alje. Gwelloc’h eo beajiñ war vag eget gant ar c’harr-nij, evit dazont ar voull-douar d’am soñj. Plijout a ra din kemer va amzer a-raok erruout en ur vro disheñvel deus hon hini, cheñch aergelc’h a-nebeudoù, gwelout ha selaou tud ar vro war ar vag a-raok erruout. Ouzhpenn-se ar gweledva er mor, oc’h erruout dirak Alje « ar gêr wenn » diouzh ar mintin, a zo dispar. Goude bezañ chomet daou zevezh e Alje, em eus kemeret an tren betek Oran, rak dibabet em boa ar wech-mañ mont war-zu ar c’hornog, pa oan bet daou vloaz ’zo etrezek ar reter, betek ar C’habili, Setif ha Konstantine. Goude Oran ez on aet betek Tlemcen ha Mostaghanem a-raok dizrein da Alje, en ur implij ar c’hirri-boutin hag an taksioù bras (c’hwec’h pe seizh beajour). Marc’had-mad eo beajiñ evel-se, hag e vez tu da selaou ha da gomz gant ar veajourien all. Evel-se ivez e vez gwelet ar vro, ar parkeier hag ar c’hêriadennoù, o treuziñ anezho pe o chom ur pennadig a-sav evit distanañ hag evañ ur banne kafe.\nE pep kêr vras on chomet tri pe bevar devezh, amzer da bourmen war droad, da weladenniñ ar savadurioù kaer (moskeoù, palezioù ha tier koz), ar gweledvaoù dispar (ar porzhioù mor, an aodoù pe ar menezioù en dremmwel) ; amzer dreist-holl da welout penaos e vev an dud, penaos ez eont d’o labour, penaos e reont o marc’had evit prenan ar boued ha traoù all, ha petra a reont evit diskuizhañ; amzer da zaremprediñ gant an dud ha da gomz ganto. Chañs am eus bet o vezañ desket a-raok un tamm arabeg, ar pezh a laka aesoc’h evel-just toullañ kaoz ganto. Forzh penaos kalz a dud a oar ar galleg. Plijadur o deus, dirak ur banne kafe pe te, komz gant an estrañjourien, ken rouez ma ’z int er vro.\nHa dañjerus eo mont da Aljeria en devezh a hiziv ’vel ma soñj da galz a dud? Me soñj din n’eo ket, ma vez kemeret un tamm evezh ha graet gant un nebeud doareoù a skiant vad, evel ma ’m eus klasket ober ma-unan pa oan du-hont. Etre ar c’hêrioù eo furoc’h beajiñ gant tud deus ar vro, er c’hirri boutin, trenioù pe taksioù. E-barzh ar c’hêrioù pa vezer o vale, suroc’h eo chom e lec’h ma ’z eus tud hag e-pad ma vez gouloù deiz. Gwelloc’h eo bezañ gwisket ’vel ar re all ha n’eo ket en ur stumm tourist, gant ur sac’h plastik pe paper deus an dorn evit an traoù personel ma ez eus ezhomm ; ar pasport hag an arc’hant bras a vo kuzhet e foñs ur godell, ha gwelloc’h c’hoazh en ur sac’h bihan war ar bruched dindan ar roched. An holl draoù-se, hag a laka diaesoc’h d’al laeroñsi ober o labour, a zo anavezet mat gant tout ar re o deus un tamm kustum da foetañ bro. Ma vez taolet evezh evel-se, n’eo ket arvarusoc’h evit e lec’h all beajiñ e hanternoz an Aljeria, e lec’h m’emañ an darn vrasañ deus an dud o vevañ. Er menezioù dizarempred pe e-barzh an dezerzh didud n’eo ket ar memes tra, rak dañjer zo, evit an hini a zo e-unan en e oto pe o pourmen war droad, da vezañ taget hag arsailhet gant laeron vras pe marteze gant terroristed e lec’hioù zo c’hoazh, gwir eo.\nPelec’h am eus lojet ha penaos am eus graet evit debriñ e-pad ma oan o pourmen er vro? Gwir eo n’eo ket aes atav evit an douristed e bro Aljeria. N’eus ket bet graet kalz a dra evit dedenniñ anezho, evel ma zo bet graet e Maroko pe e Tunizia. Ha koulskoude an Aljerianed a zo degemerus-tre ha morse ne vez rebechet gant an dud ar brezel kriz a zo bet gant ar Frañs. evit dizoloiñ ur vro n’anavezer ket, pep hini a c’hell dibab e stumm d’ober. Tu zo da zerc’hel da vevañ ahont ’vel ma raer er vro c’henidik : se zo koustus a-walc’h hag en em droc’hañ a raer deus tud ar vro e-barzh al letioù hag an ostalerioù bras ha cheuc’h. D’am soñj eo gwelloc’h klask lojañ en ostalerioù bihan ha mont da zebriñ e lec’h ma vez tud ar vro. Deuet eo niverus siwazh en Aljeria ’vel er broioù all al lec’hioù da zebriñ pizza pe kebab, met kavet e vez c’hoazh eüruzamant ostalerioù bihan hag a ra boued hengounel simpl met saourus. E-lec’hioù-se e vezer degemeret mat gant an dud, souezhet un tammig met laouen o welout un estrañjour o tebrin en o zouez hag evelto. Evel-just goude eo aesoc’h toullañ kaoz ganto. Lod a soñjo marteze e vezer klañv gant ar boan bouzelloù goude bezañ bet el lec’hioù-se. Ar re a zo kustum da veajiñ evel-se a oar mat e ranker taol un tamm evezh, evel debriñ traoù poazet mat hag evañ hepken deus boutailhoù distouvet dirazoc’h. Ezhomm hon eus debriñ ivez traoù kriz evel legumaj ha frouezh, met aes a-walc’h eo prenañ anezho war ar marc’had ha dibluskañ pe gwalc’hiñ mat anezho .\nBro Aljeria a zo ledan hag hir, div wech hanter brasoc’h eget ar Frañs. Niver an Aljerianed a zo kresket buan abaoe amzer an dizalc’h evit tizhout bremañ daou ugent milion a annezidi. An darn vrasañ anezho a zo o vevan e hanternoz ar vro tost d’ar mor, rag e dezerzh ar Sahara n’eus den ebet koulz lavaret. Kazimant an holl dud a zo muzulmaned, rak an islam eo ar religion ofisiel. Ar stad n’eo ket dispartiet deus ar relijion evel m’emañ amañ abaoe deroù an ugentvet kantved. Orin an Aljerianed a zo liesseurt. Ur vro lec’hiet brav a-hed ar mor Kreizdouar eo, gant douaroù mat a-walc’h da c’hounid ed. Setu perag eo bet dedennet ganti un toullad alouberien e-pad ar c’hantvedoù tremenet. Bro an Numided e oa da gentañ, da lavared eo Berbered, gant pennoù bras brudet evel Massinissa ha Jugurtha. Darempredoù o deus bet da gentañ gant ar Fenikianed e porzhioù-mor evit ar c’henwerzh. Goude ez eo deuet an eil war lerc’h egile ar Romaned, ar Vandaled, ar Byzantined hag an Arabed, pe-re o deus digaset ganto relijion an islam. Diwezhatoc’h, e pemzekvet kantved, ar Spagnoled a zo erruet e Oran, heuliet goude gant an Durked. Evel-se, e teu Aljeria da vezañ ul lodenn deus an impalaeriezh Otoman e-pad tri c’hant bloaz. Ar Frañs a erru er bloavezh 1830 hag e chomo betek dibenn brezel an dizalc’h e 1962. Div boblad a ya hizio d’ober an Aljeria: an Arabed deus un tu hag ar Berbered (Kabiled, Chaouied an Aures ha Touareg ar Sahara) deus un tu all. Met lod a lavar eo pep Aljerian ur Berber islamizet. Ar yezh ofisiel a zo bet e-pad pell goude an dizalc’h an arabeg nemetken. Gant goulennoù kreñv ha bec’h bras war-dro ar bloavezh 2000, ez eo deuet ar ñerbered a-benn da lakaat o yezh, an tamazight, da vezañ ivez ur yezh ofisiel, met poan he deus c’hoazh da gemer tout he flas. Ar yezh galleg deus he zu a zo chomet bev mat, hag ar veajourien gall n’o deus kudenn ebet evit bezañ komprenet e pep lec’h deus ar vro.\nEkonomiezh an Aljeria n’emañ ket gwall vat ar jeu ganti en devezh a hirio. Goude an dizalc’h ez eo kresket buan lod ar petrol hag hini ar gaz e-barzh produioù ar vro, ha muioc’h c’hoazh e-barzh an ezporzhioù, betek tapout ouzhpenn deg ha pevar ugent dre gant deus ar re-man. E-pad an amzer-se an embregerezhioù hag a brodue marc’hadourezh evit ar vro, hag al labourerien douar hag a bourveze greun, legumaj ha frouezh, zo bet dilezet gant ar gouarnamant ha zo aet war zigreskiñ. Disprizet eo bet ivez an douristelezh hag he dije gallet digas arc’hant pa anavezer kaerder ha liester ar vro. Hizio an deiz, ul lodenn vras deus pezh a vez implijet gant an Aljerianed en o buhez pemdeziek, hag ar boued ivez zoken, a zeu deus an diavaez. Implijoù ar c’henwerzh a zo deuet da vezañ bemdez niverusoc’h niverusañ, pa ’z eo digresket buan niver ar vicherourien hag ar beizanted.\nUr seurt ekonomiezh a zo mat evit ar re a denn arc’hant bras deus gwerzh ar petrol hag ar gaz d’ar broioù estren, da lavaret eo evit tud tost deus ar galloud. Hemañ, abaoe ouzhpenn hanter kant vloaz, a zo dindan beli hag evezherezh an arme hag ar strollad FLN, koulz lavaret. An eil hag egile o deus implijet eñvorioù ar brezel ha mennozhioù enep an drevadennerezh c’hall hag etrebroadel evit chom e penn ar vro e-pad pell amzer. Er bloavezh 1991 ur strollad islamist en deus gounezet tro kentañ ar votadegoù. Torret eo bet ar votadegoù gant an arme, ha neuze ez eo kroget ur gwir brezel diabarzh etre an arme hag an islamisted. Padout a raio dek vloaz, gant lazhadegoù niverus hag euzhus deus an daou du. Abaoe, ha da boent « nevez amzer ar broioù arabek », n’eo ket fiñvet tamm ebet an dud en Aljeria. Aet e oant skuizh hag heuget gant an dek vloaz brezel hag an terroristed. Ouzhpenn se ar gouarnamant en deus implijet arc’hant ar petrol, evel kustum, evit distanañ an ezhommoù sokial .\nPetra vo dazont Aljeria ? Penaos e troio ar jeu er vro pa vo partiet da vat ur prezident klañv bras abaoe pell ’zo ? Diaes eo respont d’ur seurt goulenn. Keit ha ma oa uhel priz an eoul-maen war ar marc’had etrebroadel, da lavaret eo war-dro kant dollar ar barilh, e oa aes d’ar gouarnamant sioulaat ar goulennoù en ur reiñ bruzhunoù d’ar bobl, e-pad ma oa rastellet diehan al lodenn vrasañ deus an arc’hant gant ar pennoù bras gwarezet gant an arme. Met bremañ pa ’z eo diskennet priz ar petrol dindan hanter kant dollar ar barilh, n’eus ket ken a arc’hant e kef ar stad nag er vro a-bezh. Dizale e vo goulennet digant pep hini strishaat e ezhommoù pemdeziek. Trubuilhoù a savo sur a-walc’h, met n’eo ket aes gouzout war pe du e troio an avel.\nForzh penaos da c’hortoz, ez eo an Aljeria ur vro vrav ha plijus da weladenniñ hag an Aljerianed tud degemerus, dudius da zaremprediñ ha dedennus da anaout. Kit d’ober un dro da welet.\nPartager la publication "Un droiad e bro Aljeria"


Breizh e du --- Etrebroadel\nKengred gant Marco Camenish (27/05/04)\nLakaet eo bet tan er skingaser Zurich gant tud kengred gant Marco, a vo barnet d'ar 4 a viz Even o tont. Ne oa ket posubl ken da viliadoù a dud resevout an tele. Hervez ar fliked, torret eo bet ur prenestr eus tour ar skingaser, ha stlejet eo bet ur seurt Koktel Molotof drezañ. Lezet eo bet skridoù war al lerc’h o tifenn Marco Kamenish.\nDilerc’hiet eo bet Jean Marc Rouillan\nPennoù bras toull bac’h Moulin o deus divizet chench prizon unan eus izili Action Direct (Jean Marc Rouillan), goude m'eo tremenet tost ouzh ar prizon un askell-viñs. Evit tud ar prizon e oa evit dieubiñ unan bennak. Divizet o deus neuze cheñch toullda 4 den, en o zouez Jean Marc Rouillan, Charles Santoni (ur c’horsad), hag ivez un euskarad.\nAction Directe : Tud o klemm\nUn 50 bennak a dud o deus aloubet ti Urzh ar medisined en ur krial "Ordre des medecin, ordre d'assassins". Lakaet eo bet ganto un danvez ruz flaerius war ar mogerioù evit goulenn groñs ma vo dieubet prizonidi Action Directe. Deut eo a'benn stourmerien zo pignat betek eil estaj ar savadur ha lakaat ur giton skrivet warni sloganioù evit dieubidigezh Joelle Aubron ha Nathalie Mennigon (klañv bras anezhi)


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/137 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/137\nreaz rag-tal, ha Jesus a c’hourc’hemenaz rei boued dezhi. (56) Hag he zad hag he mam a oe souezet meurbed ; mes hen a zifennaz outhe lavaret da zen ar pez a oa c’hoarvezet.\nOVEZA galvet assambles he zaouzec diskibl, Jesus a roaz dezhe galloud hag otorite var an holl drouk-sperejou, hag ar galloud da iac’haad ar c’hlenvejou. (2) Hag e kassaz anezhe da brezeg rouantelez Doue, ha da iac’haad ar re glanv. (3) Hag e lavaraz dezhe : Na gemerit netra evit an hent, na baz, na bissac’h, na bara, nag arc’hant, ha n’ho pezet ket diou wiskamant. (4) Hag en peseurt ti-benag ma c’hantreot, choumit eno bete ma’z eot kuit. (5) Ha piou-benag na recevo ket ac’hanoc’h, pa’z eot kuit euz ho c’hear, hijit ar boultren euz ho treid, evit testeni en ho enep.\n(6) O veza eta partiet, ez ejont euz an eil bourk d’egile, o prezeg an aviel, hag o iac’haad en peb leac’h ar re glanv.\n(7) Herodes an tetrark a glevaz etretant ar vrud euz a gement a rea Jesus ; ha na ouie petra da zonjal, rag lod a lavare e oa resussitet Ian a-douez ar re varo ; (8) ha lod all, e oa en em ziskouezet Elias ; ha darn all, e oa resussitet unan euz ar brofeted koz. (9) Hag e lavare Herodes : Lakeat em euz dibenna Ian ; mes piou eo he-man, divarben pehini e klevan traou ker burzudus ? Hag hen hen doa c’hoant d’hen gwelet.\n(10) Pa oa distro an ebestel, e lavarjont da Jesus kement ho doa great. Hag hen ho c’hemeraz ganthan, hag en em dennaz a-gostez, en eul leac’h dezert, e-kichen eur gear galvet Bethsaïda. (11) Ar bobl, o veza klevet kement-man, az eaz var he lerc’h, ha Jesus ho recevaz, hag a gomzaz dezhe euz a rouantelez Doue, hag e paree ar re ho doa ezom da veza pareet.\n(12) Pa oa an deiz o commans da izellaad, an daouzec a dostaaz outhan, hag e leverjont dezhan : Kas kuit ar bobl-ze, evit ma’z aint er c’heariou ha var ar meziou tro-var-dro, da loja ha da gavoud boued ; rag en eul leac’h dezert emaomp aman.\n(13) Mes hen a lavaraz dezhe : Roit boued dezhe hoc’h-unan. Hag int a respontaz : N’hon euz ken nemed pemp bara ha daou besk ; nemed mond a rafemp da brena boued evit an holl bobl-man ; (14) rag bez’ e\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/137&oldid=125230 »


Enez Krenn - Wikipedia\nAn Enez Krenn zo un enezennig, 400 metr a-vaez da Veg an Arvor, e Morlenn Brest, e kumun Plougastell. An Enez Ront a vez lavaret ivez. 24 metr uhelder zo en he lec'h uhelañ. Eus ar strizhig-mor etre Beg an Arvor hag an Enez Krenn e reer "Pont an Enez", hogen n'eus pont ebet eno. Gwechall e talveze an enezenn-se da vengleuz evit tud ar c'hornad. Graet e veze raz gant reier an enezenn ha dont a rae an dud da droc'hañ ar geot a greske war-lein. Evit doare e oa ivez ur savenn douar a glokae difennoù ar c'heñvlec'h a gaver e Beg an Arvor.\nAn Enez Krenn\n600 metr er reter d'an enezenn ez eus daou vloc'had simant savet gant an Alamaned e-doug an Eil Brezel-bed. Prientet e oant bet da zegemer al lestr-hobrejonet Bismarck eus ar C'hriegsmarine en ul lec'h ma oa 16 metr donder. Goueledet e voe al lestr gant ar Royal Navy avat a-raok tizhout morlenn Brest.\nWar a seblant ne voe ket implijet stank ar bloc'hadoù-se da eoriañ. Dre ma'z eo tost ar ganol etre an Enez Krenn ha Beg an Arvor e vez redoù mare kreñv a-walc'h hag a ziaesa ar maneurioù eno.\nHiziv an deiz ne vez ket implijet ken an daou vloc'had ha deuet zo loened a bep seurt da vevañ eno evel skraviged boutin, abaoe ma oa tennet ar skeulioù a roe tu da bignat warno.\n↑ « L'Île Ronde (...) n'a rien de bien curieux, c'est une roche très haute disposée en strates très inclinées montrant des assises noires et blanches, sorte de marbre grossier dont on fit de la chaux avant que chemins de fer et bateaux à vapeur ne fussent créés. Au-dessus est une pelouse où les habitants du voisinage viennent couper de l'herbe, et une ligne de retranchements abandonnés, sorte de redan faisant face au fort de l'Armorique. », Victor-Eugène Ardouin-Dumazet, Voyages en France : Les Îles de l'Atlantique : 2. D'Hoëdic à Ouessant, t. 4, Paris, Berger-Levrault, 1895 lenn enlinenn\nAdtapet diwar « https://br.wikipedia.org/w/index.php?title=Enez_Krenn&oldid=1750372 »\nDernière modification le 3 Mez 2017, à 20:29\nKemmoù diwezhañ degaset d'ar bajenn-mañ d'an 3 Mez 2017, da 20:29.


Mor an Inizi Gall - Wikipedia\nMor an Inizi Gall\nE men emañ\nMor an Inizi Gall (Cuan Uibhist e gouezeleg, da lavaret eo “mor-bras Uibhist”; Sea of the Hebrides e saozneg) a zo ur mor eus ar Meurvor Atlantel, e gwalarn Bro-Skos, etre div enezeg an Inizi Gall, enne war-dro 500 enezenn, da lavarout eo:\nNa h-Eileanan Siar, an enezeg kornaouek, an hini bellañ eus douar-bras Bro-Skos, ha\nNa h-Eileanan a-staigh an enezeg reter, tost d'an douar-bras.\nMor an Inizi Gall a sko war-eeun er Meurvor Atlantel er su hag en un doare dieeun gantañ dre meur a strizh-mor a zo etre an Inizi Gall diavaez, er c'hornôg, ha dre ar strizh-mor anvet "The Little Minch", e saozneg. Hennezh a sko er "Minch" en norzh, ur mor all eus ar Meurvor Atlantel.\nGwel eus Sandaigh diouzh tuchenn an nadoz-vor war gCanaigh. War an dremmwel e weler Enez Rùm. Emañ holl an inizi-se e Mor an Inizi Gall.\nAdtapet diwar « https://br.wikipedia.org/w/index.php?title=Mor_an_Inizi_Gall&oldid=1625289 »\nKemmoù diwezhañ degaset d'ar bajenn-mañ d'an 4 Meu 2015, da 17:47.


Kaozeal:Rannvro Magallanes hag Antarktika Chile - Wikipedia\nKaozeal:Rannvro Magallanes hag Antarktika Chile\nPerak "chilean"? Chile + at , evel Breizh + at, Iwerzhon + at, ha n'eo ket breizhan, iwerzhonan, keta? Bianchi-Bihan (kaozeal) 13 Mez 2013 da 21:03 (UTC)\nChilean Geriadur Brezhoneg an Here, Chilian gant Frañsez Favereau (evel Aostrian, Kolombian, Amerikan, Parizian... moarvat).--Trec'hlid mitonet (kaozeal) 14 Mez 2013 da 06:51 (UTC)\nha "Chilean" e saozneg.\nChilian, Amerikan, Parizian zo stummoù brezhonekaet ar gerioù gallek Chilien, Américain, Parisien. Chileat/d zo ur ger savet e brezhoneg, diwar Chile + at/ad. Ar stumm-se eo an hini am eus bet klevet gant brezhonegerien bet e Chile. --Llydawr (kaozeal) 17 Mez 2013 da 10:31 (UTC)\nGouzout a reomp holl ez eus daou zoare da sevel an anvioù broiz: gant an dibenn an ha gant an dibenn at/ad.\ndre vras e vez lakaet an diwar ar gerioù saoznek (ha latin) hag a echu gant an(us), e galleg ain/ien; met ne vez ket graet evit an holl;\ntud zo a ra gant rusian, serbian diwar skouer ar saozneg, pa vije trawalc'h gant rus, serb;\nre all a ra Norgead, e-lec'h norvejian, hag all\ndre vras e vez lakaet at goude anvioù broioù hag a echu gant ur gensonenn (Iwerzhonad, Breizhad), pe n'echuont ket gant a ; nemedennoù zo: Sinaad (peogwir n'echu gant "ain" e galleg), pe Belgiad .\nBerr-ha-berr, an dibenn latin zo mat da lod, met an hini nemetañ n'eo ket: Chilead zo savet reizh, ha kenkoulz ... ha chilian? chilean? ... Din, n'eus abeg ebet da c'hoari an ayatollah ha da nac'h stummoù ken yac'h. Bianchi-Bihan (kaozeal) 17 Mez 2013 da 11:17 (UTC)\nAdtapet diwar « https://br.wikipedia.org/w/index.php?title=Kaozeal:Rannvro_Magallanes_hag_Antarktika_Chile&oldid=1514233 »\nKemmoù diwezhañ degaset d'ar bajenn-mañ d'an 22 Mez 2013, da 02:09.


Buhez ar Sent/1912/Philip Neri - Wikimammenn\nBuhez ar Sent/1912/Philip Neri\n◄ Gregor VII Philip Neri Jul ►\nC’houec’hvet devez warn-ugent a viz Mae\nPhilip a c’hanas en Floranz, d’an 21 a viz gouere 1515, hag a oe badezet de arôk gouel Mari-Madalen.\nE dad hag e vamm, tud a beadra, a oa ive tud a relijion, ar pez a zo gwelloc’h c’hoaz. O daoulagad a veze bepred o paran war o mab evit e bellât diouz an droug hag e dostât ouz ar vad.\nEn e yaouankiz, ec’h eas da Rom d’ober e studi. Adalek neuze, ’n em roas holl da Jezuz-Krist. Betek daou ha tri devez e chôme a-wechou hep tamm ; alïes e rê tro ar seiz iliz , hag eleiz a dud a veze ouz e heul ; meur a nozvez a dremenas en katakombou Sant-Kalist ; mont a rê da welet ar re glanv ; rannan rê aluzennou gant ar beorien ; klask a rê lojeiz d’an dremenidi ; hadan rê komzou Doue dre mac’h ee. Sant Ignas, o welet pegen troët oa war an oberou a drugare, a gavas abeg ennan abalamour ma n’ee ket da veleg, hag a lavare e oa henvel ouz ar c’hloc’h a c’halv ar bobl d’an iliz hag a chom e-unan er-mêz ; evit senti ouz e govezour, e resevas ar velegiach da c’houec’h vla ha tregont, hag en doare-ze, e kavas c’hoaz muioc’h a dro d’ober vad.\nKaret a rê prezek, ha bemde hen gre, kouls lavaret ; en em zerc’hel a rê ive en lez-varn ar binijen, hag eun niver divent a vugale a c’hanas enni d’Hon Zalver Jezuz-Krist.\nOber a rê studiadegou gant eun nebeut tud yaouank, da gentan en e gampr ; pa deuas houman da vezan re vihan, en eul lec’h-all brasoc’h, hag a oe grêt eun orator ennan. Bemde ’n em vodent ; bep gwech, meur a hini a gomze ; unan, diwar-benn poënt pe boënt eus ar relijion ; eun all, diwar-benn istor an Iliz ; eun trede, war vue eur zant ; kanet vije ive kanaouennou neve, savet toniou d’eze gant ar muziker bras Palestrina.\nGoude eun nebeut blaveziou, ar studiadegou-ze a oe grêt en iliz Vallisella, hag ar veleien a ’n em garge aneze a yeas da vevan asamblez gant Philip : Urz an Oratorianed a oa diazezet. Gregor XIII a ôtreas anezan dre e lizer Copiosus, en miz gouere 1575.\nNe oa le ebet d’ober evit dont en Urz neve-ze, ha pep-hini a oa libr da vont er-mêz anezan pa gare ; ne c’houlenned nemet eun dra, senti ouz ar reolen keit ha ma vijer ebarz.\nPep-hini, d’e dro, a rê al labouriou disteran, evel skubat an ti, gwalc’hi al listri, ober ar gegin. An Oratorianed a glaske daou dra : en em zantelât o-unan, en eur ober evit ar gwellan o deveriou a veleien, ha santelât o nesan, gwazed ha tud yaouank, dreist-oll, en eur glask hag en eur gemer an tu gwellan da zont a benn d’o gonid da Jezuz-Krist.\nDa brosez e ganonizasion, ar c’hardinal Crescenzio a douas e teue alïes, zoken a greiz e bedennou, e-touez ar vugale hag an dud yaouank a c’hortoze anezan, hag e rê o dudi gant ar c’homzou fentus hag ar c’hoariou neve a zispake dirake.\nMiret a reont ouz an dud da drei da fall ; dre o labouriou, dre o c’homzou, dre o skoueriou, dre o zakramanchou, e lakont breinadurez ar pec’hed da bellàt. Yac’hât a reont pep tra ; rei a reont d’an den yec’hed e ene, ha dreze ive, yec’hed e gorf, rak an darn vrasan eus klenvejou ar c’horf a zo ar vammen aneze en gouliou an ene. Ar veleien eo holen an douar.\nAn holen ne ra vad ebet, nemet mesket a vefe gant ar pez m’eo laket da viret. Ar veleien ive, penôs e refont d’an dud ar vad en deus c’hoant Jezuz-Krist a rafent, nemet mesket a vefent gante ?\nHogen, hirie ne glasker nemet eun dra, dispartian a-grenn ar beleg diouz ar bobl ; hag an douflez a zo toullet etreze, eman ar gaou bemde o tonnât hag o ledanàt anezi. Ha koulskoude, ar beleg eo holen an douar.\nEur medesin bras, goude bezan tôlet evez, epad ugent vla, war ar pez a dremene endro d’ezan, a lavare kement-man :\n« War 342 familh am eus gwelet dizurz enne, 320 n’eent na war-dro beleg na war-dro Iliz.\n» War 417 den yaouank hag o deus tôlet, dre o dizurziou, an dismegans war o familh, n’am eus kavet nemet 12 hag o dije hentet ar veleien.\nRak-se, tadou ha mammou, ma zo en ho parouz patronachou katolik, ho pugale n’hallont nemet kaout gonidegez en pep doare, evit o c’horf, o spered hag o ene, o tarempredi aneze.\n↑ Ilizou Sant-Per, Sant-Pol, Sant-Sebastian, Sant-Yan-Latran, ar Groaz-Santel, Sant-Lauranz ha Santez-Mari-Veur oa seiz iliz vrasan Rom. Eun dro a beder pe bemp leo eo mont d’eze o seiz.\nAdtapet diwar « https://br.wikisource.org/w/index.php?title=Buhez_ar_Sent/1912/Philip_Neri&oldid=37799 »\nKemmoù diwezhañ degaset d'ar bajenn-mañ d'an 26 Mez 2012, da 06:32.


Skignet d’ar Seizh Avel, Zavier Langleiz (2013) | A ! Lenn...\nSkignet d’ar Seizh Avel, Zavier Langleiz (2013)\nAn testennoù kinniget el levr-mañ a oa bet embannet etre 1941 ha 1944, er gazetenn bemdeziek La Bretagne a ginnige ur pennadig e brezhoneg bemdez. Sinet e oa ar pennadoù-se “Lan hag Herve” ha skrivet e oant gant tud disheñvel, en o zouez Langleiz.\nSouezhet on bet un tammig gant an dibab-mañ : embann testennoù Langleiz nemetken. Emichañs e oant dedennusoc’h eget ar re all, pe gwelloc’h o yezh. Met kavet em bije dedennusoc’h, ha klokoc’h, lakaat an holl bennadoù, kement hag ober, en ur resisaat gant piv e oant bet skrivet e gwirionez. Ur wezh an amzer, e ra dave Langleiz d’ur pennad bet skrivet gant unan all ha n’hon eus ket, eta. Troc’hañ a ra al lañs.\nAr fed skrivañ dindan un anv-pluenn a ro disoc’hoù farsus ivez : ne gil ket Langleiz dirak an drochoni, pa ro mel d’e levrioù gant al loa vras en ur ober van da reiñ un ali objektivel diwar o fenn… Ha n’eo ket ur wezh, met meur a hini ! Pec’hed orgouilh ar skrivagner, a c’heller kompren keit ma chom kuzh e identelezh. Met farsus eo gwelet en doa lakaet en e benn adembann ar pennadoù-se dindan e anv, ha n’en doa ket raktreset lemel ar frazennoù-se !\nPetra eo al levr-mañ neuze ? Ur sac’h-a-bep-tra, ur meni “Buez ar Sent” lik da blantañ un tamm brezhoneg bemdez en tiegezhioù, en ur vrudañ implij ar yezh, oberoù hag oberennoù ar re a laboure eviti. Reiñ a ra tro an dastumad-mañ d’en em soñjal war ar fed ez eus liveoù e-barzh ar skridoù kinniget da lenn d’an dud gant unan. Langleiz, a zo lakaet da skrivagner meur gant ar vrezhonegerien a-vremañ, a skrive ivez disteradoù, abuzetezioù. Ne lakae ket kement a breder, a aked, o tuañ ur bajennad “Seizh Avel” hag unan eus e romantoù, kizellet munut. Ar pal a oa boueta ar pemdez, n’eo ket sevel un Oberenn Veur da leuskel roudoù don e spered al lennerien. Heñvel-tra eo pa skriver ur blog. Skrivet e vez diwar-dizh, ar buanañ posubl, ar gwellañ posubl, met hep al labour c’hwennaat ha gwellaat don a zo ret evit sevel un oberenn lennegel pe ur studiadenn. Ar pezh a gont eo al liamm gant al lennerien, gant ar yezh -DRE ar yezh.\nDaoust m’eo bet skrivet ar pennadoù-mañ gant Langleiz, n’eo ket ar skrivagner a skriv, evel m’en lavar e-unan. Ar boulom Langleiz, ne lavaran ket. Reiñ a ra d’e lennerien, hep gouzout dezhañ a-wezhioù, ur bern titouroù diwar-benn e amzer, tro-spered an dud e-pad ar bloavezhioù brezel trubuilhet-se a zo bet ken rebechet d’an emsav betek an deiz hiziv, hag a vo c’hoazh. Ha se, hep ober anv eus politikerezh. Netra gwall chalus er pennadoù-mañ : a-boan ma santer eo ar brezel, pa ne vije ket ret dioueriñ boued ha pourvezioù diazez, ar pezh a vez graet anv anezhañ war don ar fent atav. Un tamm moral, un tamm stourm evit ar yezh, kalzig a vourdoù. Ar pennadoù dedennusañ, evidon, eo ar re a gont degouezhennigoù istorel : desket e vez traoù ganto.\nPlijus eo da lenn, aes gras d’ar pennadoù berr. Da betra koll an hanter eus al levr o lakaat an droidigezh e galleg ? Evit ma vije tu d’an teodoù fall kontrolliñ ne gerzhe ket kazel-ha-kazel Langleiz hag an alamanted ? Marteze.\nThis entry was posted on Sul, Gouere 22nd, 2018 at 15:49\tand tagged with Avel, Bretagne, Langlais, Langleiz, seizh, skignet, Xavier and posted in Breizh, Brezel, Brezhoneg, Istor, Kazetenniñ.\tYou can follow any responses to this entry through the RSS 2.0 feed.\n« La maison dans laquelle, Mariam Petrosyan, bro-Armeni (2009)\nLes 50 ménagères de Gray, James Lee, Stadoù Unanet (2013) »\n3 responses to “Skignet d’ar Seizh Avel, Zavier Langleiz (2013)”\nGouere 23rd, 2018 at 09:36\nAn troidigezhioù e galleg a oa bet graet ganin ha gant ur skipailh 12 den bennak, o kenlabourat dre internet, rak taget garv e oa bet Langleiz gant Ouest-France hag anv a oa gant ar familh ober prosez da zifenn memor Langleiz. A-benn ar fin ne voe ket graet ar prosez. T. Gwilhmod\nGouere 23rd, 2018 at 10:07\nTrugarez dit, kompren a ran gwelloc’h bremañ, an dibab pennadoù ivez. D’an nebeutañ n’eo ket bet graet ho labour evit netra !\nEost 25th, 2018 at 10:47\nMa… traoù berr da lenn … Perak pas ?\npevarlagad war Iru Gudari, Manuel de la Sota (1933), hag Aotrou Maer Zalamea, Pedro Calderon de la Barca (1651), Bro-Spagn\nAleksandr war Iru Gudari, Manuel de la Sota (1933), hag Aotrou Maer Zalamea, Pedro Calderon de la Barca (1651), Bro-Spagn\npevarlagad war Park balan, Riwal Huon (2017)\nHuon Riwal war Park balan, Riwal Huon (2017)\npevarlagad war Dre lennegezhioù ar bed, Pierrette Kermoal, Joelle Kermoal-Furic, Gwenael Maze, Yann-Ber Quirion, Marie-France Coïc, Morgan ar Menn, Tangi Legavre, Jakez Tomaz (2008)\nMichael war Dre lennegezhioù ar bed, Pierrette Kermoal, Joelle Kermoal-Furic, Gwenael Maze, Yann-Ber Quirion, Marie-France Coïc, Morgan ar Menn, Tangi Legavre, Jakez Tomaz (2008)\nDielloù Dibabit ur miz Du 2018 (6) Here 2018 (20) Gwengolo 2018 (10) Eost 2018 (9) Gouere 2018 (27) Even 2018 (1) Du 2017 (1) Here 2017 (3) Gwengolo 2017 (5) Eost 2017 (11) Gouere 2017 (6) Even 2017 (9) Mae 2017 (7) Ebrel 2017 (17) Meurzh 2017 (12) C’hwevrer 2017 (10) Genver 2017 (14) Kerzu 2016 (6) Du 2016 (12) Here 2016 (11) Gwengolo 2016 (10) Eost 2016 (9) Gouere 2016 (7) Even 2016 (12) Mae 2016 (6) Ebrel 2016 (7) Meurzh 2016 (7) C’hwevrer 2016 (10) Genver 2016 (4) Kerzu 2015 (10) Du 2015 (6) Here 2015 (4) Gwengolo 2015 (7) Gouere 2015 (12) Even 2015 (3) Mae 2015 (9) Ebrel 2015 (12) Meurzh 2015 (5) C’hwevrer 2015 (3) Genver 2015 (5) Kerzu 2014 (2) Du 2014 (2) Here 2014 (2) Gwengolo 2014 (3) Eost 2014 (19) Even 2014 (2) Mae 2014 (6) Ebrel 2014 (1) Meurzh 2014 (2) C’hwevrer 2014 (3) Genver 2014 (2) Kerzu 2013 (9) Du 2013 (7) Here 2013 (1) Gwengolo 2013 (1) Eost 2013 (5) Gouere 2013 (3) Even 2013 (3) Mae 2013 (8) Ebrel 2013 (4) Meurzh 2013 (1) C’hwevrer 2013 (7) Genver 2013 (8) Kerzu 2012 (6) Du 2012 (2) Here 2012 (7) Gwengolo 2012 (7) Eost 2012 (5) Gouere 2012 (2) Even 2012 (6) Mae 2012 (7) Ebrel 2012 (3) Meurzh 2012 (1) C’hwevrer 2012 (2) Genver 2012 (4) Kerzu 2011 (6) Du 2011 (3) Here 2011 (4) Gwengolo 2011 (2) Eost 2011 (4) Even 2011 (6) Mae 2011 (3) Ebrel 2011 (3) Meurzh 2011 (3) C’hwevrer 2011 (2) Genver 2011 (4) Kerzu 2010 (4) Du 2010 (4) Here 2010 (5) Gwengolo 2010 (8) Eost 2010 (7) Gouere 2010 (5) Even 2010 (6) Mae 2010 (8) Ebrel 2010 (5) Meurzh 2010 (3) C’hwevrer 2010 (6) Genver 2010 (3) Kerzu 2009 (7) Du 2009 (5) Here 2009 (5) Gwengolo 2009 (4) Eost 2009 (4) Gouere 2009 (7) Even 2009 (12) Mae 2009 (19) Ebrel 2009 (25) Meurzh 2009 (33) C’hwevrer 2009 (27) Genver 2009 (50) Kerzu 2008 (24)


Istor an departamantoù gall - Wikipedia\nIstor an departamantoù gall\nAn departamantoù gall (bevennoù du) o kemer lec'h ar "proviñsoù gall " (e liv).\nStag eo Istor an departamantoù gall ouzh emdroadur tiriad ar Stad c'hall abaoe o c'hrouidigezh e 1790.\nA-raok 1790[kemmañ | kemmañ ar vammenn]\nKent 1790, ne oa nemet proviñsoù e Bro-C'hall. E 1790 avat e voe rannet ar vro e departamantoù, ha ne voe ket kaoz eus ar proviñsoù ken e yezh ar velestradurezh: Normandi ebet ken, nag Anjev, na Breizh.\nPa oant savet e 1790[kemmañ | kemmañ ar vammenn]\nKrouet eo bet an departamantoù gall d'ar 4 a viz Genver 1790 gant ar Vodadeg bonreizhañ evit kemer lec'h ar proviñsoù gall a veze gwelet evel ur skoilh ouzh unvanidigezh ar Vroad. Pa veze klasket bezañ poellek e oe roet da bep departamant gorreadoù damheñvel hag ur pennlec'h kreiz ma c'halled. Lavaret e veze e oa padelezh ar veaj d'ar pennlec'h dindan un devezh marc'hegañ. Klasket e voe chom hep ober anv eus an istor evit envel an departamantoù ha ne voe ket miret hini ebet eus anvioù ar proviñsoù. Roet ez eus bet dezho anvioù a denn d'an douaroniezh, anvioù stêrioù pe menezioù peurvuiañ.\nEus ar 83 departamant krouet e 1790 e kreskas an niver da 130 e 1810 diwar astenn an tiriadoù aloubet gant ar Republik c'hall hag an Impalaeriezh C'hall Kentañ, met digreskiñ a reas o niver da 86 pa gouezhas an impalaer e 1815. Pa oe staget Nisa hag ar Savoie dindan impalaeriezh Napoleon III e 1860 e adkreskas o niver da 89.\nTri departamant pe gazi en Elzas hag e Loren (an Haut-Rhin, ar Bas-Rhin hag an darn vrasañ eus ar Meurthe hag ar Moselle) a eas gant Alamagn e 1871 hag adc'hounezet e 1919. Lodennoù chomet e kerz Bro-C'hall a yeas d'ober un departamant anvet Meurthe-et-Moselle. Lodenn an Haut-Rhin tro-war-dro Belfort a chomas dindan beli gall e 1871, ne yeas ket d'e departamant orin en-dro hag e oa savet evel departamant an Territoire de Belfort e 1922.\nE 1964 e oe divizet rannañ an daou departamant tro-war-dro Pariz (Seine ha Seine-et-Oise) evit sevel 5 departamant ouzhpenn e derou 1967. E 1976 e oe rannet Korsika e daou (1 ouzhpenn). E 1946 e oa bet krouet 4 departamant tramor. Ar rannidigezhioù-se eo a laka tud zo da ober goap pa vez graet anv eus Bro-C'hall unan ha dirannus.\nE 1982 e krogas ar Riez da dreuzkas muioc'h a atebegezhioù d'ar strollegezhioù lec'hel, adanvet strollegezhioù tiriadel. Prezidantoù ar Ranvroioù hag an Departamantoù a gemeras lec'h ar brefeded evit kas da benn an divizoù. Roet ez eus bet atebegezhioù brasoc'h en aferioù yec'hed, war an hentoù bras ha war an endro.\nE 2004 e oe lakaet e pleustr eil prantad an digreizennañ ken e vo treuzkaset atebegezhioù ha moienoù nevez d'an Departamantoù (ha d'ar Ranvroioù). Muioc'h a draoù o tennañ d'ar skoazelloù sokial, d'an hentoù bras (renerezhioù riezel an Aveiñ treuskaset gant tud ha kellidoù), d'an deskadurezh ha d'ar gwareziñ glad.\nE 2009 eo deuet Mayotte da vout departamant gall.\nAdtapet diwar « https://br.wikipedia.org/w/index.php?title=Istor_an_departamantoù_gall&oldid=1823277 »


C'hoariva ar yaouankiz | Kuzul ar Brezhoneg\nC'hoariva ar yaouankiz\nC'hoarigan e daouzek arvest\nAristoteles eo a ouie displegañ e 335 kent J.K., en e Perì Poiêtikês, penaos « Hep tamm greunenn follentez ebet, n'eus ket a bennoberour ». Petra eta a oa deuet dre soñjezon Lucien Loarer pa grogas, war-dro an hañv 1932, da sevel ur ganaouenn ha d'he skrivañ war baper? Hep mar ebet ne ouie ket d'an ampoent en defe skrivet diwarni, ha dindan « berr amzer », ur pezh-c'hoariva klok ha poellek.\nUr pezh c'hoarigan anezhañ da-vat, pa lavarin mat, o vezañ leun e skrid a ganaouennoù, savet-holl gantañ, evel evit reiñ lusk da goulzioù-amzer e skridoù. Tro-ha-tro kaner, sonaozer, barzh, livour, beajour, gwaz, kantreer awenet, tad ha me 'oar, a dra sur e oa Lucien Loarer un den nerzhus kar-e-vro.\nSed aze ar pezh a c'houlakaer diwarnañ en ul lenn C’hoariva ar Yaouankiz. Bevet e vo en oberenn-mañ, leurennet anezhi, buhez pemdez tudennoù trowardroioù bro gaer Bro-Dreger a-hed o levenez pe o gwalleur, dre o farsadennoù pe o gwerzioù divoutin. Diwallit mat tudoù, diwar vesk an heol hag ar glav e teuio war-wel, dre ho lenn ouzh al levr-mañ, ur ganevedenn a yaouankiz.


Buhez ar Zent. pages 62, 63, 64, 65. Encyclopédie Marikavel.\npages 62, 63, 64, 65\nUgenvet devez a viz Genver\nSebastian a oa e dad ginidik eus a Narbonn, hag e vamm eus aVilan; savet e oe gante en relijion Jezuz-Krist a oa o hini o-unan.\nHeman a oa pagan. Sebastian, evit gallout ober muioc'h a vad d'e vreudeur, pa vijent gwasket, ne anzavas ket outan e oa kristen.\nEr bla 303, e savas eur stourmad skrijus, an dekvet hag an divezan, c'houezet gant impalaered Rom a eneb an Iliz. Sebastian, abalamour d'e garg a ofiser, a c'halle kaout dor-zigor el lec'h ma kare, hag a c'halle evelse gwelet ha kennerzi ar gristenien a oa karget ar prizoniou gante.\nEn amzer-ze, Mark ha Marsellin, bugale ar senateur Trankillin, a oe o-daou barnet d'ar maro, abalamour ma ne oa ket bet falvezet gante kinnig ezans d'an doueou. O zud a oa paganed hag a c'houlennas digant Kromas, pref'ed Rom, rei tregont devez termen d'eze da c'hallout dont a benn da lakat o bugale da blegan da urziou an impalaer.\nAn ofiser bras a gomzas gant kement a nerz, ma krenvaas Mark ha Marsellin en le Jezuz-Krist, ha ma reas d'o zud ha da Nikostrat e-unan goulenn bezan badezet. Sebastian a redas raktal da gerc'hat ar beleg Polykarp da rei d'eze ar vadeziant. Trankillin, tad ar brizonierien, hag a oa unnek vla a oa gant ar boan-izili a oe pareet gant dour-meur ar zakramant.\nP'en em gavas an tregontvet devez eus an termen, ar prefed a c'halvas Trankillin, hag a glevas gantan ar burzudou a oa c'hoarvezet.\nKromas, hag a oa ive gant an droug-izili, a reas kerkent kerc'hât ar beleg Polykarp hag a ginnigas arc'hant d'ezan evit e barean.\n- Nan, Jezuz-Krist hepken, eme ar beleg, a c'hall ho parean, ma kredet ennan.\n- Hag e ran ! eme Gromas.\n- Bruzunet neuze kement idol a zo en ho ti.\nBezan eo devoa eun daou-c'hant bennak. Sébastian o skubas holl. Pa zizroas, ne oa ket c'hoaz gwellaet d'ar prefed.\n- Ho fe n'eo ket bras awalc'h, eme Sebastian : eun dra bennak ho peus c'hoaz da derri.\nKromas a anzavas an evoa c'hoaz en e di eun idol-all hag a gare meurbed. Dal ma oe flastret he fenn outi, eun den yaouank skedus evel an heol a 'n em ziskouezas da Gromas : « Ar C'hrist, emezan, am digas d'ho parean. »\n- Nan, eme heman, n'oc'h ket gwalc'het c'hoaz en dour-meur ar vadeziant, hag abalamour da ze, n'hallet ket touch ouz êl an Otrou.\nKromas, war digare e yec'hed, a roas an dilez eus e garg a brefed, hag en em dennas en e zouaroû, war ar mêz, gant ar beleg Polykarp hag ar gristenien n'en em gavent ket krenv awalc'h da herzel betek ar maro.\nTiburs, mab Kromas, ha Sebastian a chomas en kêr gant ar pab Kaïus. En em dastum a reent, gant an nebeut kristenien-all, en palez an impalaer, en ti unan eus e vevelien, e hano Gastulus, pa deuas eun traïtour, Torkuat, d'o disklerian. An impalaer a reas da Zebastian dont dirakan.\n- Tamallet oc'h da vezan kristen, emezan; ha gwir e vefe?\n- Ya, eme ar zant; kredi am eus grêt ha kredi ' ran eo fall daoulinan dirak eur men n'en deus na daoulagad, na diskouarn, hag e c'haller e derri hep ma c'hoarvezfe droug ebet ganac'h.\n- Bezan oac'h unan eus ar re a garen ar muian em lez, ha setu ma tizentet ouzin ha ma tôlet dismegans war an doueou !\n- Me 'm eus bepred pedet Jezuz-Krist evit ma viro d'ac'h ho yec'hed ha ma viro ho rouantelez, hag adoret am eus bepred an Doue a zo en nenv.\nIrena, pried Gastulus, a deuas en noz da gerc'hat korf ar merzer. Daoust d'e c'houliou da vezan don, ne oa ket maro awalc'h c'hoaz, hag a-bouez bezan louzaouet, e teuas da barean. Kerkent ha ma c'hallas bale, elec'h tec'hel diouz kêr, ec'h eas da gât an impalaer. Dioklesian, ouz e welet, a chômas sebezet :\n- Petra, emezan, ha n'eo ket c'houi eo Sebastian, am eus laket lazan a dôliou bir ?\n- Me eo, eme ar merzer; Hon Zalver Jezuz-Krist an eus roët d'in ar vue adarre, ha dont a ran, en e hano, da rebech d'ac'h ar pez a ret en kenver ar gristenien.\nDioklesian a roas urz d'e skourjezan betek ar maro ha da stlepel e gorf en eun toull anvoez. Ar pez a oe grêt. Mes Sebastian, en eun hunvre, a roas da anaout d'eun itron gristen, he hano Lusiria, al lec'h ma oa e gorf. Savet e oe ac'hane, ha breman e zo war e ve unan eus seiz iliz kaeran Rom.\nSant Sebastian a zo enoret bras en Breiz-Izel, abalamour m'an eus pellaet diouti ar vosen. Chapeliou kaer an eus en Sant-Segal, en Bro-Gerne, en Lok-Maria, en Bro-Leon, en Boulvriak, en Bro-Dreger. E skeuden a gaver, kouls lavaret, en.holl ilizou; e ouel a oa gwechall gouel-berz en meur a eskopti. Lezhanvet eo bet difennour an Iliz.\nN'haller ket serviji daou vestr\nN'haller ket serviji daou vestr. Red eo bezan a-du gant Doue pe a-du gant Satan, unan a zaou; n'eus ket da varc'hata ! Awechou, Hon Zalver Jezuz-Krist a c'houlenn ouzomp, evel ouz sant Per : « Ha karet a rez-te ac'hanon ?» Hag e fell d'ezan e tiskouezfemp hon c'harante en e genver, dro oberou, ha n'eo ket hepken dre gomzou.\nSetu ar pez a 'n em gavas gant sant Sebastian. Heman a oa eun den en karg, eur mignon bras d'an impalaer; bali an enor a oa digor dirakan, alc'houe ar binvidigez a oa etre e zaouarn. Mes Dioklesian a ra brezel da Jezuz-Krist; ha Sébastian, ma eo stag ouz e garg, a gar Doue, dreist pep tra.\nAr zakrifis goulennet gant Sebastian, Jezuz-Krist hen goulenn, beb an amzer, gant unan bennak. Eleiz ne grenont ket evit hen ober, tud hag a zo gwad yac'h ha krenv, gwad ar zent, o redek en o gwazied.\nEn o c'hichen, nag a bed a stou dirak mevelien an drouk-spered, hag evit eur mousc'hoarz, eur gomz flour, eur pennad ruban, eur begad enor, a werz o ene.\nNag a bed a gav mat mougan o c'honsians\nTud kez, gwerzan c'haller an divrec'h, n'heller gwech ebet gwerzan an ene; an ene zo da Zoue. Roomp da Zoue ar pez a zo da Zoue, ha da Sezar ar pez a zo da Sezar !


Diwan - Ur skolaj Diwan en Il-ha-Gwilen en dazont\nDegemer > Etablissements > Bro diwan roazhon > Ur skolaj Diwan en Il-ha-Gwilen en dazont\nEmañ ar C’huzul departamant ha kevredigezh Diwan o labourat da zigeriñ ur skolaj Diwan en Il-ha-Gwilen. Gellet hon ije digeriñ anezhañ e Gwipri-Mezeg kerkent hag an distro a zeu. Pa n’eo ket darev an traoù eno, ne vo ket prest an traoù evit 2020 ha dav e vo kavout ul lec’h all evit degemer anezhañ.\nLakaet en doa an Departamant da sevel ur skolaj publik nevez e Gwipri-Mezeg, haga zigoro e miz Gwengolo 2020 ha da c’houde e vo digoret ur c’houskva, e 2023, gant se e oa bet soñjet fiziañ e kevredigezh Diwan 630 m² evit he skolaj.\nKoulskoude, ar prantad ijinañ ha seveniñ ar skolaj Diwan a ranko kenderc’hel e liamm gant servijoù an Deskadurezh Stad, evit ma vo tu d’ar framm se bezañ digoret er boavezhioù da zont. Ret e vo deomp gellet kevratiñ ar skolaj kerkent. Hep ar gevrat- se n’haller ket kaout un diazez solut lezennel na kennebeut e keñver an arc’hant.\nChom a ra ur raktres a seurt-se ken dedennus all evit Il-ha-Gwilen.\nAmpellaet eo ar raktres, ha n’eo ket dilezet\nSkoaz-ouzh-skoaz eo Departamant Il-ha-Gwilen ha kevredigezh Diwan atav evit dont a-benn da gaout ur c’hinnig kelenn a seurt-se er bloavezhioù a zeu, pa n’eus ket anezhi er vro evit ar poent. Rret mat e vo diskoulmañ e liamm gant servijoù an Deskadurezh Stad ar skoilhoù deuet war wel ha ret e vo kavout ul lec’h nevez kar ne vo ket dieub ken al lec’h kentañ.\nEmañ rouedad ar skolioù Diwan e pemp departamant Breizh istorel. 46 skol a za da ober anezhi (ouzhpenn 3000 skoliad), 6 skolaj hag ul lise (ouzhpenn 1200 bugel) e Penn-ar-Bed, en Aodoù-an-Arvor, er Morbihan hag e Liger-Atlantel. Labourat a ra 570 den e frammoù Diwan.\nEmañ Diwan e 4 lec’h en Il-ha-Gwilen, o tegemer tro-dro 220 bugel e Roazhon (Blosne ha Keryann), Felger ha Gwipedel. Ar pezh zo, e sav ur gudenn da familhoù ar skolidi- bretilian-se pa teu ar c’houlz da genderc’hel a stumm deskadurezh divyezhek dre soubidigezh-se en departamant, n’eus nemet ¼ ar skolidi CM2 a gendalc’h o skoliata eil derez e rouedad Diwan, dreist-holl e Gwened, gant ar c’houskva.\nUr gevrat a gevredigezh zo etre ar Stad hag ar braz eus ar skolioù ha skolajoù Diwan, kement-se a dalvez emañ goproù ar gelennerien kemeret e karg gant ar Stad, e-giz evit forzh peseurt skol, skolaj pe lise kevrataet. Lakaat a ra e pleustr ar gelennerien programmoù ofisiel an Deskadurezh Stad, ensellet e vezont evel o c’heneiled eus an deskadurezh publik.\nDigeriñ a raio Departamant Il-ha-Gwilen 3 skolaj publik nevez er bloaz-mañ e kumunioù Lalieg, Gwipri-Mezeg ha Breal-Moñforzh, e pep hini anezho e vo posupl degemer betek 800 skolajiad. Evit ar bloavezh-skol kentañ e vo degemeret 950 skolajiad en holl e distro-skol miz Gwengolo 2020. Ur postadur arc’hant a 43 milion a eurorioù e talvez al labourioù-se evit ar strollegezh, kement-se pa kresk ingal an niver a skolajidi hag ar skolajiadezed en departamant.\nKemennadenn kelaouiñ Dpt Il-ha-Gwilen ha Diwan : ampellaet raktres skolaj Diwan\nGerioù-alc'hwez stag : ille-et-vilaine eil derez skolaj collège


Journal de Renaud Camus, dimanche 12 juillet 2015\ncréée le lundi 13 juillet 2015, 18 h 07\nmodifiée le dimanche 19 juillet 2015, 19 h 33Plieux, dimanche 12 juillet 2015, minuit & demi. Lorsqu’on géotague les photographies, c’est-à-dire lorsqu’on les localise précisément pour la Toile, faut-il le faire d’après ~~~ ~~~’~~~~~~ ~~~~~~~~~~~~~ ~~~ ~~’~~~~~~ ~~’~~~~~~~~ ~~~ ~~~~~~ ~~~~ ~~~~ ~~~~~~~ ? ~~~ ~~’~~~~~~~ ~~~~~~~, si je photographie ~~~ ~~~~~~~~~~ ~~~ ~~~~~~~~ ~~~ ~~~ ~~~~~~~ ~~ ~~~~~~-~~~~~, ~~~ ~~~~~ ~~~ ~~~ ~~~~~~, ~~~~~-~~~ ~~~~~~~~~ ~~~~~~ ~~~~~ ~~~ ~~~ ~~~~~~~~~~~~~ ~~~ ~~~~~~~~~~, ~~~’~~~ ~~ ~~~~~ ~~~~~~, ou bien Saint-Père ? ~~~ ~~~ ~~~ ~~~~~~~~~~~~~ ~~~~~~-~~~~~-~~~-~~’~~~~~~~~~~~, ~~ ~~~~~~~~~-~~~-~~~~~~~~, ~~~ ~~~~~~~ ~~~ ~~~ ~~~~~ ~~~ ~~~ ~~~~~~~ ~~~ ~~~~~~~, ~~~~~-~~~ ~~~~~~~ ~~~~ ~~~~ ~~~~ ~~’~~~~~~~, ~~~~~ ~~~ ~~~~~ ~~~ la ville, ou ~~~~ ~~~ ~~~~~~~ ~~~ Fermat ?\nDe ~~~~~~ ~~~~~~~~~ ~~~ ~~~~~~~ ~~~~~~~ ~~~~~ ~~~ ~~~~~~~~ ~~~~~~~~~. ~~~~~ ~~~~~~~~~ ~~~~~~~~~~ ~~~ ~~~~~ ~~~~~~~~~~~~~~, ~~’~~~~~~~ ~~~~ ~~’~~~~~~ ~~~~~-~~~~~ ~~~ ~~~~~ ~~~~~~ mètres, voire de ~~~~~~~~~~ ~~~~~~~~~~~. ~~~ ~~~~~~~~~ ~~~~~~~~ ~~~~~~~ ~~~~~~ ~~’~~~~ ~~~~~~~~~, ~~~’~~~ ~~~~~~~~~ (~~~ ~~~’~~~ ~~~~~ ~~~~~~~~~~~~~~) ~~~ ~~~~~ ~~~~~. ~~~’~~~~-~~~ ~~~~ ~~~~ ~~~ ~~~~~~ ~~~ ~~~~~~~ ~~’~~~~ ~~~~~~~~~~~~~, le pic du ~~~~~, ~~~’~~~~~ ~~~~~~~~~~~, ~~~ ~~~ ~~~~~~~~~~~~~ ~~~ ~~~~~~~, ~~’~~~ ~~~~~ ~~ ~~~~ prise ?\nC’est ~~~ ~~~~~~~~~ ~~~ ~~~~~~~~ ~~~~ ~~~~~ ~~~~~~~ ~~~~ — ~~~ ~~~~~~~~ ~~~ ~~~~~~~~, ~~~~ les deux sont ~~~~~~ ~~~~~~~~ ~~’~~~~ ~~~~ ~~’~~~~~~. ~~~ ~~~ ~~~~~~~~ ~~~ ~~~~~ ~~~~~~-~~~~~~ ~~~~~~~~~ ~~~ ~~~~~~ ~~~ ~~~~~~, ~~ ~~~~~~~~-~~~~-~~~~, ~~~~~-~~~ ~~~ ~~~~~~~~~~ “~~~ ~~~~~~, ~~~~~~~~-~~~~-~~~~, ~~~~~~~~~-~~~~~~~~~~~” ~~~ ~~~~~ “château de Laréole, ~~~~~~-~~~~~~~~”, ~~~ ~~~ ~~~~~~~~ ~~ ~~~~ ~~~ ~~~ ~~~~~~~~~~~~~ ~~~ ~~ ~~~~~~~~ ~~~~~ ? ~~~ ~~~~~ ~~~~~~~ ~~ ~~’~~~~~~~~, ~~~~~~~~ ~~~ ~~~~ (~~~ ~~~~~~~~~~ ~~~ ~~’~~~~~~~~~~~ ~~~~~ ~~~~~~-~~~~~~ à Laréole ne ~~~ ~~~~~~~~ ~~~~), ~~~ ~~~ ~~~~~~~~ ~~~~ ordinairement conservé ?\nDans ~~~ ~~~~~~ ~~~~~ ~~ ~~~~~ ~~~~~~~ : ~~~ ~~~~~~~ ~~~~~ ~~’~~~~~~~ ~~~~~ ~~’~~~~~~ ~~~~~ ~~~~ ~~~ ~~~~~~~~ ~~’~~~~ ~~~~~~~ ~~~~~~, qui s’est prolongée ~~~~~~’~~ ~~~~ ~~~~~~ ; ~~’~~~~~~~~ ~~~~~~~~ ~~~~ ~~~~~~~~ ~~~ ~~~~~~, ~~~ ~~~~~ ~~~ ~~~ ~~~~~~, ~~~~ ~~~ ~~~~~~~ ~~~~~ ~~~~~ (~~~~ ~~~~~~~~ ~~’~~~~~~~~~ ~~~~~ ~~~~~~), ~~~~ ~~~~~~~~~~ ~~~~~~~~~ amovibles ; dans l’agenda ~~~~~~~~~ ~~~~~~~~ ~~ ~~~~~ ~~~~~~~~~ ~~~~ ~~~~~~ ~~~~~~~~~~ ~~~~~~ ~~~~~~-~~~ ~~ ~~~~~~~ ~~~ ~~~~~~~~~~ ~~~~~ ~~~~~~~~. ~~~~~~~~~~~~~, ~~~~~ ~~~ Chronologie ~~~ ~~~~~~, ~~’~~~~~~~ ~~~ ~~~~~, ~~~~~-~~~ ~~~~~~~ les notes que ~~~ ~~~~~~~~~~ ~~ ~~~ ~~~~~ ~~~ ~~~ ~~~~~ ~~~ ~~~ ~~~~ ~~~~~~~~~~, ~~~~~, ~~~ ~~~~~ ~~ ~~~ ~~~~~ ~~~’~~~~~~ ~~~~~~~~~~ ~~~ ~~ ~~~~~~~~~ ~~~~~~ ~~~~~~~~~~, ~~~~~~ ~~~~ les a vues ~~~~~~~~ ~~~~~~~~~~~~~~~ ? [Ouille, ~~~ ~~~~~~ ~~~ ~~~~~~~ ~~~ ~~~~~~~~~~ ~~~~~~ ~~~~~~~~~~ — ~~~~~~~~~~~~~ ~~~~ ~~’~~~ ~~. Arnoux !] [M. ~~~~~~~ ~~~~~~~~ ~~~ ~~~~~~~~~~ ~~~~~~~~~~ ~~~’~~~ ~~~~~ ~~~~~~~ vu ; c’était d’ailleurs bien ~~~ ~~~~ ~~~ ~~~~~~~~, ~~’~~~~ ~~. ~~~~ ~~’~~ ~~~~~~~~~, ~~~~~ ~~~~ ~~~~~~~~~~~ ~~~~ ~~~~~~~~~~~ ~~~~ exceptions !].\nPar ~~~~~~~ ~~~ ~~~~~~~~~~ ~~~ ~~~~~~~-~~~~~~~ ~~~~~~~ ~~~ ~~~~~~ ~~~~~~~~ ~~~ ~~~~~ ~~~~~ (il s’agit souvent ~~~ ~~~~~~~~~~) ~~~~ ~~~~~ ~~~~~~, ~~~~~~ ~~ ~~~~~~~~~ ~~~~~ ~~~~ ~~~~~~, ~~~~~~ ~~ ~~~~~~~~~ ~~~~~ ~~~~ ~~~~~~~~~~~ — ~~’~~~~~~ ~~~~~ ~~~~~ ~~~ ~~~~~~~~~~ ~~~~~~~ ; ~~~~~~~ ~~~~ ~~~~~ le géotagage, il ~~~~~ choisir.\nEn ~~~~~ ~~~~, ~~~ ~~~~ ~~~~ ~~~~~~~, ~~~ ~~~~~~~ ~~~ ~~~~~~, ~~~~ ~~~~ ~~~~~~~~~~ ~~~ ~~~~~~~~~~, ~~’~~~~ ~~~~ ~~~~ ~~~~~~~~~~ ~~~ ~~~~~~ ~~~ ~~~~~~, ~~~ ~~~ remonter son cours ~~~~~~ ~~~ ~~~~~~~ ~~~~~ ~~~ ~~~~~~ ~~~~~~~~~ ~~~~~ ~~~~~~, ~~~~ ~~ ~~~~ ~~~~~ ~~~~~~ ~~~~~~~~ ~~~~ ~~~~. ~~ ~~~~~~ ~~~~, ~~’~~ ~~~~~~~~~~~ ~~~~~ ~~~~~ ~~~~ ~~~~~~ — il m’arrive ainsi, ~~~ ~~~~~, ~~~ ~~~~~~~~~ ~~~~ ~~~~~ ~~~ ~~~~~ ~~~~~~~~~ ~~ ~~~~~~~ ~~~ ~~~~~ ~~~ ~~ ~~~~~~ ~~~ ~~~~~~~~ ~~~~~ ~~~ 1962 !\nNo wonder ~~~~ ~~’~~~~ ~~~~~~~~~ ~~~~~~~ ~~~~~~~~~~~~~ l’histoire de Disraeli ~~ ~~~~~ ~~~~, ~~~~~~~~~~ ~~~~ ~~~~ ~~~~~~~~~~ ~~~ ~~~~ dit :\n« ~~~ ~~~~~~ ~~~~ ~~~~~ ~~~~~~~ ~~~~~~~~ ~~~~~ ~~~ ~~~~~ ~~~ ~~~ ~~~~~~ ~~~ passé ».\nLes ~~~~~~~~~~~~ ~~~~~~~~~~~~~ (~~~~~~). Recopiant Emmanuel Mounier, ~~~ ~~~~~ ~~~ ~~~~~~ ~~~ ~~~~~~ 1970 :\n« ~~’~~~~~~~ ~~~~~~~~~~~ ~~~~~ ~~~~~~~~~~ ~~~~~~~~~~ ~~~~ ~~~~~~~~~~~~~ ~~~ ~~~~~~~~~~~~ ~~~~~~~ ~~’~~~~~~~~~~~~ ~~~~ ~~’~~~~~~~~~~~ ~~~~~~~~~ ~~~ ~~~~~~~ biranien. »\nSi ~~~ ~~~~~~~~~ ~~ cette phrase après ~~~~~~~~ ~~~ ~~~~~~~~~~~ ~~~~~~~~~~~~, ~~~ lis :\n« …~~’~~~~~~~~~~~ ~~~~~~~~~ ~~~ ~~~~~~~ iranien. »\n(Je ~~~~~~ ~~~~ ~~~~~~~~~ ~~ ~~~~ ~~~~ ~~~~~~~~ ~~~~~~~~.)\nvoir l’entrée du dimanche 12 juillet 2015 et son image dans Le Jour ni l’Heure


Wikipedia:Kumuniezh/An davarn/sizhunvezh 37, bloaz 2012 - Wikipedia\nWikipedia:Kumuniezh/An davarn/sizhunvezh 37, bloaz 2012\n1 10/09/2012 — 16/09/2012\n1.1 Liammoù etrewiki\n1.3 Dispac'h greantel\n10/09/2012 — 16/09/2012[kemmañ ar vammenn]\nSkrivañ un dra bennak er seizhvet sizhun ha tregont eus 2012 | An davarn | sizhun a-raok — sizhun war-lerc'h\nPajenn Mekanik dre vurezh : n'eus meneg ebet eus ar brezhoneg er yezhoù all. Siubhán McGunn (kaozeal) 10 Gwe 2012 da 08:51 (UTC)\nGeus, e saozneg. Bianchi-Bihan (kaozeal) 10 Gwe 2012 da 09:06 (UTC)\nC'hoarvezout a ra e vefe mankoù evel-se. Neuze n'eus nemet ouzhpennañ al liamm gant ar Wikipedia brezhonek er yezhoù all, pe en unan anezho d'an nebeutañ. --Llydawr (kaozeal) 10 Gwe 2012 da 10:20 (UTC)\nN'eo ket ar mankoù a vank. E pep wikipedia. N'eo ket deomp da zivankañ ar re all. Bianchi-Bihan (kaozeal) 10 Gwe 2012 da 17:33 (UTC)\nEvit an dra-se eo liammet an holl wikioù. Ma vank hon liamm wiki-ni war ar re all, ne vo ket freskaet na klokaet hon hini en eskemm. Ar pezh a zo anat gant an diforc'h-mañ . Seul dibitusoc'h a se evit ar pennad-mañ m'eo unan eus ar "re ziazez" a servij da "renkañ" ar wikioù an eil re e-keñver ar re all . Istalvoudekaet e vez ar wikipedia brezhonek gant seurt mankoù.--Trec'hlid mitonet (kaozeal) 10 Gwe 2012 da 17:58 (UTC)\nGant se n'on ket nec'het. Pa welan penaos 'vez kont gant liammoù Isabel hag Elesbed, ha kantadoù a re all, e kav din eo aner koll amzer gante. Bianchi-Bihan (kaozeal) 11 Gwe 2012 da 00:19 (UTC)\nHauld yer weest, mac !\nHa tu zo da skrivañ un dra bennak amañ hep na vije tabut didalvez ?\n• Ne oa ar meneg Mekanik dre vurezh nemet evit gouzout hag un doare liamm emgefreek dianav din a vije aet da fall en degouezh-se.\n• Goude bezañ embannet Koadeg trovanel gleb em boa liammet ar Wikioù all d'ar brezhoneg — unan-hag-unan betek ar pempvet yezh, ar peurrest zo bet graet gant WikiBlackMagic.\n• Evel-just e ranker divankañ ar Wikioù all a-fed liammoù etreWiki ; kalz amzer a dremenan war 17 Wiki estreget an hini brezhonek, ha Mekanik dre vurezh eo ar mank nemetañ am eus gwelet – alese ma c'hemennadenn. — Siubhán McGunn (kaozeal) 11 Gwe 2012 da 21:05 (UTC)\nE gwirionez n'eus nemet da lakaat al liammoù br er bajennoù saoznek (wiki saoznek), ar robotoù a c'hoari o unan goude evit ar yezhoù all.--Gwendal (kaozeal) 12 Gwe 2012 da 06:49 (UTC)\nPezh a ran, kuit da goll amzer o c'hoari gant an 50 yezh all. Bianchi-Bihan (kaozeal) 12 Gwe 2012 da 08:04 (UTC)\nWikidata is getting close to a first roll-out[kemmañ ar vammenn]\n--Lydia Pintscher 10 Gwe 2012 da 13:08 (UTC)\nDispac'h greantel[kemmañ ar vammenn]\nSed aze ur sapre pennad nevez-savet. Marteze e vefe gallet adreiñ lañs d'ar Pennadoù mat?--Trec'hlid mitonet (kaozeal) 13 Gwe 2012 da 16:59 (UTC)\nA-du on ganeoc'h, ul labour mat da loreañ. Lekemok (kaozeal) 16 Gwe 2012 da 13:21 (UTC)\nUr pennad nevez hag a seblant bezañ unan a-feson ivez: rabod, ouzhpenn m'en deus ar saver anezhañ klokaet gant ur pennad er Wikeriadur .--Trec'hlid mitonet (kaozeal) 16 Gwe 2012 da 16:44 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_37,_bloaz_2012&oldid=1344615 »\nKemmoù diwezhañ degaset d'ar bajenn-mañ d'an 17 Her 2012, da 21:02.


Goulennomp ur chadenn dele bublik rannvroel : Jean-Luc BLEUNVEN\nGalvet e vez da vont da vanifestiñ warc’hoazh da 3 eur abardaez dirak ti Frañs 3 e Brest, Roazhon ha Naoned gant meur a gevredigezh. Manifestet e vo evit kaout ur gwir chadenn dele bublik divyezhek evit Breizh a-bezh. O welet e ya war zisteraat keleier ha programoù rannvroel gwirion Frañs 3 Breizh e c’houlennont e vefe krouet ur wir a chadenn dele rannvroel divyezhek e Breizh.\nHarz-labour a zo bet dija gand implijidi Frañs 3 d’an 18 a viz Kerzu. Goulenn a reont groñs cheñch penn d’ar vazh : un tele rannvroel da gentañ araok beza tele ar stad. E Breizh ez eus bet 71.31% a dud oc’h ober harz-labour.\nE rannvroiou all Europa ez eus dija chadennou-tele publik. Mad e vije gelled kaoud kement-se e Bro-C’hall. Ar rannvro eo a vije e penn ar chadenn rannvroel-se da c’hellet sevel ha skignañ dañvez e yezhoù bihan.\nE Bro-Korsika e za en-dro dija ar chadenn rannvroel « Via Stella ». Ur skouer vat eo da ober kement-se e lec’h all. Peadra a zo da gas war-raok abadennou rannvroel e Bro-C’hall (tud ha dafar) : moaien ‘zo neuze e vije stankoc’h ar programou rannvroel.\n24 kannad eus Breizh a a zo a-du gant kement-mañ. A benn lakaat an traoù da vont war raok en eus Pol Molac goulennet diganeomp sinañ ul lizher kaset da Aurélie Filippetti, ministr ar sevennadur hag an daremprediñ. Posupl eo deoc’h lenn al lizher ha gwelet piv n’eus sinet anezhi amañ.


Azzo VIII d'Este (marvet d'an 31 a viz Genver 1308) a oa markiz Ferrara, Modena ha Reggio eus 1293 betek e varv.\nMarkiz e voe war-lerc'h marv e dad, Obizzo II. Damveneg a ra Dante en Inferno, en dije muntret e dad. Lavarout a ra ivez e oa e hantervab, met n'eo ket sklaer pe e oa lezvab pe mab bastard.\nE penn kentañ e amzer-ren ne reas nemet brezeliñ : gant Padua, pa voe anvet da varkiz, gant Parma ha Bologna e 1295-99. Tamallet e voe dezhañ muntr priñs Bologna, Jacopo del Cassero, a enebe ouzh e raktresoù.\nBrudet-kaer e oa an emglev a reas gant Charlez II Naplez evit e verc'h yaouankañ, Beatrice. Skrivañ a reas Dante diwar-benn Charlez "e veze gwelet evel un den a werzhe e verc'h hag a rae marc'had warni evel ma ra morlaeron gant sklavezed." Chomet eo ar c'hontrad-eured e dihelloù Este : gant Azzo e voe roet 51,000 florin d'e dad-kaer, da vezañ postet e douaroù en e rouantelezh hag e-lec'h ma karje en aferioù e vab-kaer, gant promesa da reiñ hêrezh Este d'ar mab henañ, kontrol d'ar pezh a veze graet a-raok, pezh a dalveze kement ha dishêrañ breur Azzo, Francesco d'Este.\nLidet e voe an eured war an ton bras evel ma teree. Modena ha Reggio a emsavas e 1306 abalamour ma oa bet klasket o reiñ da v-Beatrice evel argouroù, pa oa ar boaz d'ober gant an trederannerezh.\nFrancesco d'Este a guitaas Ferrara pa zegouezhas Beatrice hag a eas gant ar c'heodedoù kevredet a-enep da Azzo e 1306, da virout outañ a ren e Lombardia a-bezh.\nAdtapet diwar « https://br.wikipedia.org/w/index.php?title=Azzo_VIII_d%27Este&oldid=1455596 »\nKemmoù diwezhañ degaset d'ar bajenn-mañ d'an 3 Ebr 2013, da 04:28.


Merenn-vihan - Wikipedia\n"Ar verenn-vihan", taolenn gant William Bouguereau, 1901.\nMerenn-vihan pe adverenn pe merenn-enderv zo ur pred bihan a vez debret d'an enderv, tro-dro peder eur peurvuiañ, etre merenn ha koan. Kemeret e vez gant ar vugale dreist-holl. Tammoù bara, ledet amann, pe koñfitur, kaotigell, pe mel warne, pe gant un tamm chokolad, a vez debret ganto, pe traoù dous all evel kouignoù, un tamm gwastell, gwispidennoù, krampouezhennoù, viennerezh (ur gornegenn, ur varaenn-chokolad, ur varaenn-rezin, ur vriochenn...), ur frouezhenn bennak, yod frouezh. Evet e vez dour pe laezh pe un evaj dous evel chug-frouezh, siros, soda pe chokolad tomm pe yen. An dud gour a c'hall evañ ur banne kafe pe te.\nBrioch, bara-chokolad, krampouezh gant sukr, tartezennoù-avaloù, kaneledoù, ruilhennoù nutella, cookie, kornegennoù abrikez, bara-rezin, palmez, pastez-avaloù, donut...\nAdlein zo ur pred bihan all a c'hall bezañ debret d'ar beure gant ar vugale, etre lein ha merenn, e porzh o skol da skouer.\nAr grennarded, ar merc'hed dougerez pe o vronnañ o babig, hag an dud hag a laka kalz kas d'o c'horf (ar sportourien, micherioù zo...) a zebr merenn-vihan ivez.\nDarvoudoù ispisial[kemmañ | kemmañ ar vammenn]\nMerenn-vihan a c'hall bezañ aozet evit lidañ deiz-ha-bloaz ur bugel. Pedet e vez e vignoned ha debret e vez merenn-vihan holl asambles. C'hwezhañ a ra ar bugel goulaouennoù ar wastell deiz-ha-bloaz ha roet e vez profoù dezhañ.\nAdverennoù lennegel a c'hall bezañ ivez, evit an dud gour. Bodet e vez tud evit kaozeal eus ul levr en ur zebriñ ur c'hortozenn, kouignoù hag ur banne died tomm peurliesañ.\nE kalz broioù e vez heuliet an hengoun-se. E Bro-Saoz e vez evet ur banne te ha debret gwispid tro 5 eur, afternoon tea a vez graet eus an dra-se. Er broioù kreizdouarat hag Amerika ar Su e vez debret merienda (graet gant kouignoù, sandwichoù bihan, evajoù tomm pe yen..), hag e Polonia vez debret podwieczorek.\nAdtapet diwar « https://br.wikipedia.org/w/index.php?title=Merenn-vihan&oldid=1981637 »\nKemmoù diwezhañ degaset d'ar bajenn-mañ d'an 19 Meu 2022, da 13:55.


Gant ar ger Aer e tegouezher amañ. Evit sterioù all ar ger, gwelit Aer (disheñvelout).\nAn aer eo an anv a vez roet d'ar meskad gazoù a ya d'ober atmosferenn (pe aergelc'h) an douar. Diliv ha dic'hwezh eo. Nitrogen (78.08%) hag oksigen (20.94%) eo ar daou c'haz pennañ a ya d'ober an aer, gazoù rouez all a ya d'ober ar peurrest (nebeutoc'h eget 1%).\nEr sevenadurioù hengounel[kemmañ | kemmañ ar vammenn]\nEr sevenadurioù hengounel e veze, pe e vez c'hoazh, lakaet an aer da vezañ unan eus peder elfenn diazez ar vuhez, asambles gant an tan, an douar hag an dour. N’eo ket un doare skiantel da welet an traoù.\nAdtapet diwar « https://br.wikipedia.org/w/index.php?title=Aer&oldid=1710528 »\nKemmoù diwezhañ degaset d'ar bajenn-mañ d'an 22 Gou 2016, da 10:23.


Konstanza Breizh - Wikipedia\nUr pennad Konstanza zo ivez.\nKonstanza Breizh, pe Konstañsa Pentevr (war-dro 1161 - 1201) a oa Dugez Breizh etre 1166 ha 1201, ha kontez Richmond etre 1171 ha 1201.\nMerc'h e oa d'an dug Konan IV ha d'e bried Marc'harid Bro-Skos hag o bugel nemetañ. He mamm a oa c'hoar d'ar rouaned Malcolm IV ha William Iañ Bro-Skos.\nPemp bloaz e oa pa zilezas he zad ar gurunenn e 1166, ha dek vloaz pa varvas-eñ e 1171. Herri II, roue Bro-Saoz, en devoa rediet anezhi da zimeziñ d'e vab henañ, Jafrez.\nEtre 1166 ha 1181, betek 20 vloaz Konstanza, e voe renet Breizh gant Herri II.\nGoude 1181 e kemeras Jafrez ar galloud, met mervel a reas e 1186, ha Konstanza dougerez. Konstanza a renas neuze. C'hoant en doa he zad-kaer Herri da lakaat e grabanoù war dugelezh Breizh, ha dre chañs e c'hanas ur mab, Arzhur, a voe dug war-lerc'h e dad.\nE 1181, da Jafrez Planatagenet, ha bugale o doe :\nEleonora Breizh (1185-1241), kontez Richmond, bac'het gant hec'h eontr Yann Dizouar (1199-1216) ;\nMatilda (1185-1189) ;\nArzhur (1187-1203), dug Breizh, lazhet gant e eontr Yann Dizouar ;\nE 1188, da Ranulph de Blondeville, 4vet Kont Chester ;\nE 1199, da Guy de Thouars, ha gantañ he doe div verc'h, gevellezed anezho :\nAlis, a voe dugez Breizh ;\nKatelin, dimezet gant Andrev III Vitré ;\nmarteze Marc'harid,,,,,,,, dimezet gant Jafrez I a Roc'han,,.\nMervel a reas en Naoned etre ar 1añ a viz Gwengolo hag ar 4 a viz Gwengolo 1201.\nKonan IV a Vreizh Rouaned ha Duged Breizh\ngant Herri (1166-1181)\nJafrez II (1181-1186)\nArzhur Iañ (1196-1201)\nGuy (1199-1201) War e lerc'h :\nArzhur Iañ a Vreizh\nKonan IV a Vreizh Konted Richmond\ngant Herri (1171-1183)\nJafrez II (1183-1186)\nGuy (1199-1201) War e lerc'h:\n↑ Merc'h Konstanza ha Guy de Thouars a oa Marc'harid diouzh a istorianed Dom Morice, Dom Charles Tailandiers, Prudence-Guillaume de Roujoux ha Arthur Le Moyne de La Borderie. Sellout ouzh Medieval Lands\nAdtapet diwar « https://br.wikipedia.org/w/index.php?title=Konstanza_Breizh&oldid=1923051 »\nKemmoù diwezhañ degaset d'ar bajenn-mañ d'an 1 Gen 2022, da 14:12.


Pladenn gentañ Brieg Guerveno : Nozioù ha Deioù\nPublié le 16/10/11 23:14 -- mis à jour le 00/00/00 00:00\nNozioù ha Deioù gant Brieg Guerveno Group\nSeitek vloaz zo e krogas Brieg en ur gitar evit ar wezh kentañ ha chomet eo ar sonerezh war e spered dizehan abaoe evel ur pezh dilhad tomm war e galon da vare goañv.\nHag eñ krennard, dizoleiñ a reas an tu da zispakañ energiezh dre ar c'hrouiñ tonioù kement ha skrivañ pozioù. Ha pa reas evit ar blijadur, ar pal dezhañ a oa lakaat e bersonelezh da vleuñviñ.\nBodañ a reas mignoned ha genel a reas Eclipsis e 1995. N'ez eus chomet roud ebet eus al labour kaset da benn d'ar mare-se war-bouez ar mad en doa graet difraostañ un dachenn ouez ha tostaat eus tu pellañ ar Metal.\nE 1997 ez eas Eclipsis da get ha diwar ludu ar raktres-se e voe ganet unan all : Operarcane e anv. Soñjal a reas e oa dav dezhañ kenderc'hel ganti par ma c'halle keit ha ma chome bev an ijin ha glaou ar c'hounnar e-barzh oaled e spered. War bourzh Operarcane ha skoazellet gant bizied aour ar gitarour Xavier Soulabil e veajas etre al luskad True Norwegian Black Metal eus deroù ar bloavezhioù 90 betek douaroù ar Rock Prog adalek 2000. Kavout a reas hentoù etre bep ma tizoloe doareoù sonerezh disheñvel ken plijus dezhañ an eil hag ar re all.\nAn hentoù sonerezh dornet gantañ a zo bet a-viskoazh liammet ouzh e vuhez dezhañ e-hun ; ar gwalleurioù hag an dichañs o deus kignet ha goveliet e breder hag e donioù war un dro. Kement degouezh fromus dezhañ en deus livet e zaoulagad ha gant-se, e zoare da welet ar bed hag an ezhomm d'e zeskrivañ.\nUlver, en tu all d'ar stil, eo levezon brasañ Brieg. Perzhioù mat ar strollad-se, dic'hortoz a-grenn gant menozioù ijinek a vil vern, pladenn ha pladenn, ar wirionded ha spered-lemm ar vuzisianed emouestlet er plad-nij sonerezh-se an hini a glot gant spered oberennoù Brieg. Re all a c'heller mennegiñ : Anathema, Porcupine tree, Burzum, Opeth, Green Carnation ; Strolladoù disheñvel-mik an eil diouzh egile, Prog an holl anezho avat.\nOuzhpenn un doare sonerezh eo ar Prog da vBrieg, stag ouzh un dro-spered eo kentoc'h abalamour ma c'hell n'eus forzh pe zoare sonerezh bout Prog adal ma kaver perzhioù difer da zimeziñ : ar pezh a dalvez bout prest da gemm war glask plijadur an dizoleiñ, arnodiñ an nevezenti dalc'hmat ha kousto pe gousto, mont pell eus an hentoù strizh, el lec'h ma ne vez harz ebet, el lec'h ma steuz ar bevennoù pe ma c'heller kerzhout dizañjer war fun an identelezhioù, terriñ kelc'h ar blanedenn ha melezour ar fesonioù.\nGant e holl raktresoù en deus bet Brieg kavet an tu da gas e drivliadennoù duañ war kein un dinaou notennoù, eskell dezho, hag int mont pell dioutañ hag adkavout frankiz el lec'h m'emañ. Ne chomas ket difiñv koulskoude, foetañ bro a reas, hejañ ha lakaat hejañ moreadoù pennoù blevek o kas un nebeut sonadegoù e Bro-Dreger, e Bro-Roazhon evel an hini a c'heller selaou war ar bladenn M.B.L. enrollet Live er Mondo Bizarro.\nKanañ a ra e brezhoneg met ar pozioù, ar gerioù, n'int ket ken a-bouez-se dezhañ. Ne sikouront ket e labour krouiñ, an dra diwezhañ an hini eo a ra a-benn lakaat e donioù da gemer harp war ar gwirvoud. Ar yezh zo evitañ ul lufr, gwernis e livadur sonioù, ur gwiskad hag a zle reiñ lañs da nerzh al livioù dieub, faltazius ha kreñv, a-dreñv. Yezh e galon eo ar sonerezh, ar gerioù a chom gerioù.\nE penn-kentañ 2003 e touaras Brieg Operarcanes. Paouez a reas gant ar seniñ hag ar skrivañ e-pad 2 vloaz hogos. A-wechoù e vez ezhomm ober un troc'h ha pa vefe diouzh an traoù a gont ar muiañ d'an den. Edo o tigeriñ un nor all d'e vuhez hag a skoe war an dazont, ur wreg, bugale, un tiegezh.\nAdkregiñ a reas e dibenn 2004, berr ar peuriñ gantañ.\nE 2006 e enrollas Seder gant Didier Péron, Didier Piqumal ha Tanguy Poirier, demo kentañ e strollad nevez badezet Brieg Guerveno Group, ha kas anezhañ da radioioù (radio Kerne, Arvorig FM).\nE 2007 e kemeras perzh e embannadur kentañ An Taol-lañs e Karaez, gouestlet d'ar bagadoù yaouank pe nevez-krouet ha gounit a reas priz ar brezhoneg. Kannad Breizh e voe e festival pankeltiek dalc'het en Iwerzhon nepell goude.\nAr sonadegoù bet kaset etre 2006 ha 2009 a zegasas un nebeut gwenneien hag a lakaas a-gostez a-benn seveniñ «Deizioù ha nozioù», kroget e 2010, un autoprod hag en do koustet war-dro 3000€ dezhañ hep yalc'had ebet.\nWar ar bladenn nevez-se e kavoc'h 10 kanaouenn bet skrivet etre 2005 ha 2010 hag a roio deoc'h un tañva eus e vuhez, leun a c'houloù hag a deñvalijenn. Ma c'hoarvez da dakadoù zo chom en disheol, e vez re all skedus en teñvalañ nozioù ivez. Treiñ hag emdreiñ, chom fier eus an identelezh daoust da begen du, daoust da begen gwenn e c'hall bout; daoust da bep tra mont war-raok ha derc'hel penn gant ar spi e c'hall atav bout gwelloc'h an traoù. «Deizioù ha nozioù» Pladenn ar spi an hini eo.\nPladenn ar spi hag hini ar frankiz ken ha ken abalamour ma n'emañ ket e sell sinañ kevrad ebet betek henn, chom a ra dieub da geñver e lusk krouiñ.\nProg e sonerezh, Prog e vuhez, chom hep dizanavout ar pezh a zo aet da vagañ skiant prenet an den, ar pazennoù kent, gwan ha divalav, betek poanius eus an amzer dremenet. Diskouez a ra e bladenn diwezhañ e tro hag e emdro an traoù evel ma ra an Douar tro-dro d'an heol. Evel-se e vez nozioù, evel-se e vez deizioù.\nBrieg zo ur brouenn all e c'hall sevenadur Breizh bezañ en e varr gant estroc'h eget an ijin harpet war an hengoun. Seniñ a ra evel pa vefe e sonerezh ur yezh etrebroadel, ur yezh vev da adijinañ bemdez, ur yezh Prog eveltañ.


Etruskeg - Wikipedia\n(Adkaset eus Etruskek)\nKod SIL ETT\nAn hini bouezusañ eus ar yezhoù tireniek e oa an etruskeg, komzet gwechall e Toskana e Italia da vare ar Republik roman. Aet eo da get goude aloubadeg diwezhañ ar Romaned e 350 kent Jezuz-Krist. Moarvat e oa kar d'ar reteg komzet en Alpoù ha d'al lemneg komzet en enez Lemnos, Gres. Ne intenter ket mat ar skridoù miret.\n2 Istor diavaez\n3 Istor diabarzh\n6.1 An anv\n6.2 Ar raganv\n6.3 Ar verb\n8 Liammoù diavaez (e saozneg)\nOber a rae an Etrusked gant un deveradenn eus al lizherenneg gresianek ar c'hornog o-doa amprestet digant trevadennoù gresian kreisteiz Italia,gant levezonoù eus ar fenikeg. Lennet e veze eus an tu dehou d'an tu kleiz pe en ur doare boustrofedon. Ne oa ket unvanet al lizherenneg etruskek. Pep keoded a dalvoudekae un eilstumm ispisial. An disheñvelderioù-se a c'hell diskouez ul liesder rannyezhel pe henvoazioù lennegel lec'hel. Gant ar lizherenneg etruskek e veze skrivet meur a yezh italian evel an oskeg pe al leponteg. Amprestet eo bet ivez, gant un nebeut kemmadennoù, gant ar Romaned hag orin ar lizherenneg latin a-vremañ eo bet.\nIstor diavaez[kemmañ | kemmañ ar vammenn]\nDispis eo orin an Etrusked. Hervez Herodotes e vefent embroidi eus Bro-Lidia (e Turkia hiziv), deuet da Umbria da dec'hout un naonegezh (Istorioù, 21). Lodek gant e gredenn ne oa ket tout e gempredidi. Er Iañ kantved goude Jezuz Krist e remerkas (?) ne oa etruskeg heñvel ouzh yezh ebet arall. Eus an dra-mañ e tezastumas e oant henvroidi.\nKlaskourien a-vremañ a zo disrannet a-zivout an dalc'h. Massimo Palotino hag an darn vrasañ eus ar glaskourien Italian a soñj e tiskenne an Etrusked eus ar poblañsoù a veve e Italia a-raok an divroadegoù indez-europek. Mennozh darn vuiañ an istorourien er-maez Italia eo e oa degaset ar yezh etruskek gant alouberien eus ar reter. Hervezo e c'hellfent bezañ liammet d'ar Pobloù eus ar Mor a waske aodoù reter ar Mor Kreizdouarel en XIIvet kantved kent Jezuz-Krist.\nUnan eus ar yezhoù kentañ da vezañ skrivet e Italia e oa an etruskeg hag ul lennegezh pinvidik he-doa moarvat. He fouez a ya war ziskar goude aloubadeg Campania gant an Osked ha traoñienn ar Po gant ar Gelted. Goude ar IVe kantved kent Jezuz-Krist, Etruria a oa aloubet gant ar Romaned hag he yezh a oa erlec'hiet gant al latin. Ne gaver mui a enskrivadurioù etruskek goude ar c'hantved kentañ, zoken en hanternoz e-lec'h ma seblant bezañ treuzvevet ar yezh hiroc'h eget er ranvroioù arall. Goude ar poent-se eo gwirheñvel ne oa mui komzet etruskeg nemet gant kouerien.\nAn impalaer Klaodius (10 kent Jezuz Krist - 54) en doa skrivet ur geriadur hag ur yezhadur etruskek, ar pezh a ziskouez e oa c'hoazh komzet an etruskeg e derou ar c'hantved kentañ.\nIstor diabarzh[kemmañ | kemmañ ar vammenn]\nN'anavezer ket mat a-walc'h an etruskeg da skrivañ un istor diabarzh gwir anezhi, met testennoù o doa treuzvevet a ziskouez ur rummad a gemmoù etre an enskrivadurioù koshañ hag ar skridoù diwezhatoc'h evel al liber linteus. Seblantout a ra en doa an etruskeg ur pouez-mouezh kreñv hag a oa kaoz da wanadur ar vogalennoù dibouezet evel e rasena a ya da rasna e testennoù eus penn ar Republik roman. Kavout a reer ivez ur ger-mell - ten pe tn - e-barzh skridoù diwezhatoc'h hag a zo diank en enskrivadurioù diaraok.\nAn darn vrasañ eus ar glaskourien a soñj eo an etruskeg aparchant d'ur familh tireniek hag a endalc'hfe, e-kichen an etruskeg, ar reteg hag al lemneg. Ar C'hamuneg a zo staget outi gant yezhoniourien zo, met n'anavezer ket a-walc'h a-zivout ar yezh-se da vezañ sur. An hengipreg hag an hengreteg a c'hellfe bezañ izili ar familh-se\nLiammoù etre ar yezhoù tireniek an indez-europeeg o-deus bet kinniget pa seblant un darn eus ar geriadur etruskeg kaout un orin indez-europek, pe tost ouzh an indez-europek. Hec'h yezhadur, avat, a zo disheñvel kenañ.\nTra ma oa etruskeg skrivet en ur doare-skrid a gomprener ma a-walc'h ez eus kalz entremarioù c'hoazh diwar-benn e fonologiezh. Kenemglev ebet a zo a-zivout talvoudegezh al lizherennoù sunet (theta, phi ha chi). Gallout a rafent bezañ sunet evel e gresianeg pe talvezout kensonennoù-c'hwezh. Gallout a reont bezañ nemet eilstummoù al lizherennoù nann-sunet.\nDre Darzhañ p\nDre ruzañ f\nDre fri m\nDre fraoñval l\nN'eo ket anavezet mat yezhadur an etruskeg. An darn vrasañ eus an destennoù a zo re verr ha n'int ket komprenet ar re hiroc'h. Gwelet eo mat e oa ur yezh genbegus an etruskeg.\nDispleget e oa an anvioù etruskeg en ur stagañ lostgerioù outo, evel e turkeg pe e finneg.\nTro-envel clan clenar\nTro-c'henel clens clenarasi / cliniiaras\nTro-reiñ clensi clenarasi / cliniiaras\nGerioù oc'h echuiñ gant l pe r a ra o tro-c'henel e us. Un nebeut a c'herioù o-deus un tro-c'henel e al, se a zo:\nar gerioù gwregel oc'h echuiñ gant i\nar gerioù gourel oc'h echuiñ gant s\nar gerioù gourel oc'h echuiñ gant ur gensonenn dre-zent\nAr raganv[kemmañ | kemmañ ar vammenn]\nN'anavezer nemet daou raganv personel e etruskeg :mi (me), mini e dro-damall ha an (eñv/hi) a ya da inpa ziskouez un dra divuhez.\nAr raganv-diskouez a zo ita/eta/ta pe ika/eca/ca a zo e zisplegadur :\nTro-envel ita / eta / ta ika / eca/ ca\nTro-c'henel itan /tn can / cn / ecn\nTro-lec'hel calthi / eclthi /clth\nE testennoù diwezhatoc'h, evel al liber linteus, e ya ta / tn d'ur ger-mel.\nAbalamour da natur an testennoù n'anavezer ket mat frammadur ar verb etruskeg.\nTrede gour an amzer a-vremañ a vez furmet gant ar wrizienn noazh : an tur : eñv a ro\nTrede gour an amzer dremenet a vez furmet dre stagañ -ce ouzh ar wrizien : turce : eñv a roas\nGour kentañ an amzer dremenet-gouzañv a vez graet dre stagañ che ouzh ar wrizienn.\nMiliadoù a destennoù en etruskeg a zo bet treuzkaset, met an darn vrasañ anezho a zo skort. Skridoù-bez ha gouestloù ez int dreist-holl. N'hon eus nemet un dornad a destennoù hir, gwirel pe relijiel o natur :\nAl liber linteus : ul lev relijiel skrivet war bandennoù-lin a oa bet rollet war-dro ur valzamedenn.\nAn Tabula Capuana : un dablezenn kavet e Kapua\nAn Tablezennoù Pyrgi : tablezennoù aour kavet e Pyrgi. Skrivet e oant en etruskeg hag e fenikianeg\nAn Tabula Cortonensis : un dablezenn kavet e-kichen Kortona\nAr Cippus Perusinus\nThe Etruscan Texts Project\nEtruscan and Early Italic Fonts\nEtruscan grammar (pdf)\nEtruscans on the Web:\nAdtapet diwar « https://br.wikipedia.org/w/index.php?title=Etruskeg&oldid=1897600 »\nKemmoù diwezhañ degaset d'ar bajenn-mañ d'an 10 Meu 2021, da 23:14.


6 623 ann. (2018)\nPlougerne zo ur gumun eus Bro-Leon e kanton Lesneven, e departamant Penn-ar-Bed, e gwalarn Breizh.\nTud eus ar gumun a gemeras perzh en Emgann Kergidu d'ar 24 a viz Meurzh 1793 e-kichen Plougouloum; un dell-gastiz a 11 000 lur a voe paeet gant ar gumun edan 24 euriad .\nd'an 18 a viz Even 1940 e rankas un nijerez Ju 88 A-1 eus an aerlu alaman (Luftwaffe) gant pevar milour en he bourzh douarañ buan ha rekis e "Leur Lann ar Floc'h" er gumun goude bout bet bombezet bigi e Brest ha bout bet tizhet gant tennoù gall; tapet e voe an nijourion da brizonidi gant ar C'hallaoued ha dieubet gant o c'henvroidi un nebeud deizioù war-lerc'h ; daou waz eus ar gumun a voe tamallet dezhe bout gwallgaset he faread; d'ar 27 a viz Even e voe barnet ha kondaonet Jean-Marie Keranvel d'ar marv gant lez-varn al lu alaman e Brest, ha fuzuilhet e voe d'an 28; egile, Jean Balson, a voe kondaonet da eizh vloaz labour-ret, ha kaset e voe d'ur c'hamp-bac'h en Alamagn, distreiñ a reas d'ar 15 a viz Mae 1945 ;\nE distro-skol 2020 e oa 115 skoliad enskrivet er skol Diwan hag er c'hlasoù divyezhek publik (19,2 % eus skolidi ar gumun evit a sell ouzh ar c'hentañ derez)\npemp anezhe d'ar 5 a viz Gouere 1943 pa gouezhas o c'harr-nij (Whitley marilhet BD 359 ha kodet JL-X) er mor e Plougerne.\nMojenn Tolente[kemmañ | kemmañ ar vammenn]\nKontañ a reer e oa ur gêr anvet Tolente gwechall hag a vije bet beuzet gant ar mor. Gant meur a istorour eo bet lec'hiet ar gêr-se dirak aod Plougerne. N'eo, evit poent, nemet martezeadennoù chomet difrouezh. Met hervez ur vartezeadenn all e vije bet ar gêr-se e-kichen Pont de la Talence, e Abbeville, tost da c'henoù ar stêr Somme. \n(br)Plougerne war lec'hienn Geobreizh\nAdtapet diwar « https://br.wikipedia.org/w/index.php?title=Plougerne&oldid=1895626 »\nKemmoù diwezhañ degaset d'ar bajenn-mañ d'an 18 C'hwe 2021, da 17:12.


Kaerell hirlostek - Wikipedia\nGenad : Mustela\nAr gaerell hirlostek (Mustela frenata) eo ar spesad boutinañ e-touez ar mustelideged en Amerika. Bevañ a ra e lec'hioù digor, e-kichen an dour, eus Kanada betek norzh Amerika ar Su.\nHeñvel eo ouzh ar gaerell dre he feson, hir eo he c'horf, berr he favioù ha hir he lost. Muzuliañ a ra ar pared etre 33 ha 45 cm ha pouezañ a reont 450 g. Gell eo o blevenn, melen o c'hof hag er rannvroioù erc'hek ez eont da wenn e-pad ar goañv. Du e chom penn o lost.\nEvel an holl gaerelled e tebront krignerien dreist-holl. O c'horf hir a ro tro dezho da heuliañ o freizhoù e-barzh o douarenn. Anevaled-noz int met o gwelout a c'heller diouzh an deiz a-wechoù. Bevañ a reont en o-unan en diavaez eus koulz ar parañ.\nAr gaerell hirlostek war Animal Diversity Web\nAdtapet diwar « https://br.wikipedia.org/w/index.php?title=Kaerell_hirlostek&oldid=1951266 »\nKemmoù diwezhañ degaset d'ar bajenn-mañ d'an 15 C'hwe 2022, da 07:50.


BEZAÑ EN E VLEUD DRE SKRID - Stumdi\nBEZAÑ EN E VLEUD DRE SKRID\nTestenioù e traoñv ar bajenn\nPAL : Tapout diazezoù solut e brezhoneg, dre skrid koulz ha dre gomz\nDevezh 1 : An distagadur, ar yezhadur hag ar skritur\nDevezh 2 : Ar frazenn\nDevezh 3 : Ar doareoù disheñvel da skrivañ\nPUBLIK : Evit an holl vrezhonegerien a ra gant ar brezhoneg en o labour pe er gêr.\nD’an 3-4-5 a viz Du 2021.\nTermen evit lakaat hoc’h anv : 13/10/2021\nD’an 9-10-11 a viz C’hwevrer 2022\nTermen evit lakaat hoc’h anv : 26/01/2022\nLEC’H : E Landerne (29) ha/pe Brest (29) – Lec’hioù all diwar c’houlenn.\nPRIZ : 525€\nArc’hantaouiñ posupl (eurvezhioù CPF…) : deuit e darempred ganeomp.\nCheñch a ra ar priz hervez statud an den (stajiad·ez bet, den dilabour, studier·ez, koupladoù…) : deuit e darempred ganeomp.\nStaj kinniget diouzh an niver a enskrivadurioù.\nFOLLENN-NIJ DA BELLAGARGAÑ AMAÑ : FOLLENN-NIJ_BEVDS_2021-2022\nMael – Here 2020\nPeadra da vagañ pep hini, gant danvez evit ar speredoù lemm hag ar re n’int ket kement en o aes. Pell ‘zo n’em boa ket studiet brezhoneg ! Vad a ra lakaat e fri en-dro er yezhadur a-wechoù. Reolennoù desket gwechall ha disoñjet, ha reolennoù nevez dizoloet. Ha tro am eus bet da sevel goulennoù ouzh un den gouest da respont din, an dra-se zo prizius.\nGwennaïg – Here 2020\nLaouen on bet o kemer perzh er stummadur « Bezañ en e vleud dre skrid ». Plijus e oa ar strollad ha prest da labourat en ul live brav. Goude bezañ graet ar stummad 6 miz em boa c’hoant ober ar stummadur 3 devezh evit peurlipat un nebeud poentoù yezhadur ha chom hep kouezhañ e-barzh an toulloù-trap a vez etre ar brezhoneg hag ar galleg. Seul vui ma teskan brezhoneg seul vui am bez c’hoant deskiñ brezhoneg !\nYvon – Here 2019\nCaroline – Here 2019\nDedennus tre eo bet evidon heuliañ ar stummadur-mañ. Heuliet em eus meur a stummadur evit gwellaat ma live yezh abaoe 2003, goude 6 miz tremenet e Stumdi, hag alies ne glote ket an danvez gant ar pezh oan o c’hortoz (adwelet an diazezoù). Trugarez deoc’h !\nJosselin – Here 2019\nPlijadur zo gant stummerien barrek ha jentil-kenañ ! Ar c’hentelioù zo prientet mat. Ur bern plegoù fall a c’hell bezañ diskoulmet a-drugarez d’ar stummadur-se !\nErig – Here 2018\nKemeret em eus perzh er stummadur « Bezañ en vleud dre skrid » e 2018. Labourat a ran e brezhoneg met pouezus eo din kompren spered ar yezh. Traoù nevez em eus desket e-pad 3 devezh. Dedennus e oa ivez evit adwelet reolennoù ar yezh.\nMe ‘moa lakaet va anv e staj « Bezañ en e vleud dre skrid » abalamour ‘moa desket brezhoneg gant ar re-gozh ha me’ moa desket skrivañ va unan penn koulz lavaret. En abeg da-se e vezan a-wechoù diasur peotramant dibourvez war boentoù yezhadur. Ar staj oa plijus kenañ : un toullad mat a dud o kemer perzh, kelennerien ampart war ar brezhoneg hag ur roll-labour a-feson. Evit mestroniañ ar brezhoneg skrivet buan a-walc’h, stajoù a-seurt-se a zo efedus. Bennoz doue da Stumdi.\nMorwenna – Here 2018\nKemeret em eus perzh er stummadur « Bezañ en vleud dre skrid », evit gellet labourat e brezhoneg. Desket hon eus ar reolennoù skrid liammet d’ar brezhoneg. N’int ket ar memes re hag e galleg. Pouezus-tre eo e vefe implijet ur yezh vrav ha resis pa vez labouret ganti.


Skoulad ar Goukoug - TES - kostimatisto\ndanvez evit ar vistri hag ar mestrezed\nKrennlavar an deiz\nHiziv e Breizh\nAr Skrilh a lavaras Sut ! (ha hi seven c'hoazh) - barzhonegoù\nStudi an trouzadelloù brezhonek gant Turiaw ar Menteg\nAtersadeg Yann Fañch Kemener gant skolidi Sant-Brieg war RKB\nErgerzhadegoù ha kavadennoù meur - Trevadennoù - Sklaverezh ha morianeta\nLENN RIEL : Fluence La Cigale e brezhoneg\nLevrioù da studiañ er c'hlas\nSkoulad ar Goukoug - TES\nKinnig arhebadoù ha levrioù\nMotigoù ha diplomoù\nDiplom Gouron Skrivañ\nMotigoù flaperezh : ar rat hag ar pirat\nDiplom Gouron brezhoneg !\nSkritell divyezhek a-enep d'al laou\nIstor an arzoù\nMentennoù ha muzulioù\nDiougonañ ha preder\nVisiteurs depuis le 27/06/2013 : 12752\n35643 pages vues depuis le début\nSevel ur blog\nEmbannadurioù an treizher\nLenn ha dudi\nYann Varc'h Thorel - Treiñ\nPar Yann Thorel dans Levrioù da studiañ er c'hlas le 2 Juillet 2013 à 22:20\n"Skoulad ar Goukoug", koñchenn gant Marthe Vassalo, zo, din-me, unan eus an oberennoù pinvidikañ zo bet embannet gant TES evit ar skolioù : evnoniezh ar vro, yezh ha lavar ar vro, ha mouezh flour ha brezhoneg riel hon JFK broadel ! Ur skor brav amañ da labourat war gomprenidigezh ar yezh klevet. Sed amañ dindan ul labour 'm boa kaset da benn ar bloaz tremen gant va liveoù 4 ha 5. Re start e vo evit al liveoù izeloc'h, nemet azasaet e ve.\nBep sizhun e studiemp un tamm, rannet dre 4 c'hemalenn studi (padet eo etre ur prantad skol pe zaou) :\n1- da gentañ e lakaen ar skolidi da selaou ur rann hep lenn, hep skor skrivet ebet, ha diwar-se goulenn outo pezh o doa klevet, komprenet. Nebeut a dra da gentañ alies-mat, mes diwar ur ger pe zaou meneget ganto en o broudent da vont pelloc'h, da glask diawelout pe divinout pelloc'h. Ha skrivañ ouzh an daolenn pezh a oa bet kavet.\n2- Selaou en ur lenn ar pennad war al levr. Hag hevelep labour dre gomz : eskemm war ar pezh a oa bet komprenet. Kalz aesoc'h an dro-mañ evito !\n3- Goulennoù dre skrid war ar rann studiet (Pa lakaan ar skolidi da glask er geriadur, ez eo dalc'hmat er geriadur hollvrezhonek : deuet on a-benn da brenañ 7 pe 8 skouerenn eus Geriadur an Here a-hed ar bloavezhioù ha dre-se e c'hell an holl, dre strolladoù 2 pe 3 ober al labour klask). Evit ar re n'o deus ket a-walc'h a c'heriadurioù en o c'hlas e ve dav luc'heilañ en a-raok ar pajennoù zo ezhomm anezho, daoust ma ne vo tizhet, evel-henn, ken an hanter eus ar pal diougonadel.\n4- Enklask dre skrid diwar an danvez (evnoniezh pergen) studiet er rann. Labouret 'm eus gant levrioù Al Lanv ha gant hini Claude Peridy. Amañ dindan e kavefet c'hwilet (ket, ket c'hwilhet) ar pajennoù studiet pergen. N'ouzon ket hag aotreet e vin d'ober, pa vo goulennet ouzhin o raskañ e vo graet. Anat eo avat e vo gwell kaout al levrioù er c'hlas : da gentañ, e 'm c'hlas emedent abaoe pell hogen ne vezent ket amprestet morse gant ar skolidi. Pa grogjomp da studiañ Skoulad ar Goukoug, e voe dizoloet al levrioù-se en-dro gant ar vugale o-unan, hag amprestet gwall alies e-pad ar bloaz da gas d'ar ger. Da eil nend eo ket gwall naet ar pajennoù c'hwilet amañ.\nDafar rekis :\n- "Skoulad ar Goukoug" ( 1 gantenn glevout)\n- "Skoulad ar Goukoug" (bep a levr)\n- Geriaduriou hollvrezhonek (emb. An Here)\n- Ar rummad levriou "Laboused..." (emb. Al Lanv)\n- « Evned Breizh » (Emb. Hor Yezh, Claude Peridy, 1995)\n- "Guide des chants d’oiseaux d’Europe occidentale", ( Emb. Delachaux et Niestlé, 2003)\nAmañik e vo kavet an teul diougonadel bet savet ganin (trugarez da gas din nep evezhiadenn a c'hallo gwellaat ha divankañ an kez labour):\nPellgargañ « Skoulad ar goukoug - teul diougonadel.pdf »\nHag amañigoù ar pajennoù skiantel aet da vagañ an hanter all eus al labour a gaver meneg anezho en teul diougonadel.\nPellgargañ «stagadenn rann 1- ar goukoug.jpg »\nPellgargañ « Stagadenn rann 1- Penaos ec'h aloub ar goukoug neizhioù ar re all.doc.pdf »\nPellgargañ « Stagadenn rann 2 - an drask-sut.jpg »\nPellgargañ « Stagadenn rann 2 - ar voualc'h zu.jpg »\nPellgargañ « Stagadenn rann 3 - ar boc'hruzig.jpg »\nPellgargañ « Stagadenn rann 3 - ar wennili.jpg »\nPellgargañ « Stagadenn rann 4 - ar big.jpg »\nPellgargañ « Stagadenn rann 10 - al laouenan.jpg »\nPellgargañ « Stagadenn rann 10 - ar golvan.jpg »\nPellgargañ « Stagadenn rann 10 - ar pennglaou.jpg »\nPellgargañ « Stagadenn rann 10 - ar pint.jpg »\nPellgargañ « Stagadenn rann 11-12 - ar falc'hun.jpg »\nPellgargañ « Stagadenn rann 11-12 - ar gaouenn.jpg »\nkostimatisto - Création d'un site gratuit sur Eklablog - CGU - Signaler un abus -


Le Radeau de La Méduse - Wikipedia\nThéodore Géricault, 1818-1819\n49,1 × 71,6 cm\nLe Radeau de La Méduse zo un eoullivadur eus 1818–19 diwar zorn an arzour romantel gall Théodore Géricault (1791–1824). Echuet e oa bet al livadur pa oa-eñ 27 vloaz, ha deuet eo an daolenn da vezañ un oberenn-skouer eus ar romantelezh c'hall. Ar mentoù zo 491 cm × 716 cm (16' 1" × 23' 6"). Taolenniñ a ra un darvoud dres goude ma voe aet d'ar strad ar fourgadenn La Méduse, a oa bet o stekiñ ouzh un draezhenn dirak aod Maouritania a-vremañ d'an 2 a viz Gouhere 1816.\nD'ar 5 a viz Gouhere 1816, un hollad 147 den (d'an nebeutañ) a oa aet war vor war ur radell savet buan-ha-buan. An holl anezho a varvas e-doug 13 devezh, war-bouez 15 hag a voe saveteet goude bezañ stourmet a-enep an naonegezh, ar mank a zour ha dre bezañ bet tuddebrerien. An darvoud a oa deuet da vezañ ur gwallskouer spontus eus divarregezh ar vonarkiezh c'hall nevez adsavet dre ar bed. Ar c'habiten Hugues Duroy de Chaumareys a oa bet lakaet e penn ar vag padal n'en devoa ket bageet abaoe 25 bloaz.\nGéricault en doa choazet labourat war an darvoud-se evit reiñ lañs d'e vicher gant ul labour bras ha ne oa ket bet koumanantet. An darvoud a oa bet choazet gantañ dre ma oa bet brudet mat. An darvoud en devoa desachet anezhañ, a-raok kregiñ gant an daolenn en devoa kaset da benn enklaskoù lies ha pizh war an darvoud ha savet nouspet taolioù-arnod ha tresadennoù prientiñ. Aterset en devoa daou zen a oa chomet bev hag aet e oa betek sevel ur vaketenn resis eus ar radell. Aet e oa da weladenniñ ospitalioù ha marvskaoñioù evit gwelet, gant e zaoulagad dezhañ, liv ha danvez kig ar re o vervel pe marvet. Evel m'en devoa rakwelet, al livadur a lakaas da sevel ur barrad trouz spontus pa voe lakaet war ziskouez er Salon de peinture et de sculpture e 1819. En un tu e oa bet desachet mat an dud gant an oberenn, met en un tu all e oa bet heuget ha kounnaret an arvesterien. Deuet e oa Géricault a-benn da dapout brud er bed a-bezh. Hiziv-an-deiz c'hoazh e vez lakaet an daolenn da dalvezout evel oberenn-skouer eus penn kentañ al luskad romantel c'hall a-fed livadurioù.\nBerrdres radell ar Méduse.\nAdtapet diwar « https://br.wikipedia.org/w/index.php?title=Le_Radeau_de_La_Méduse&oldid=1827919 »\nLivadurioù Théodore Géricault\nKemmoù diwezhañ degaset d'ar bajenn-mañ d'an 8 C'hwe 2019, da 07:41.


Pajenn:Marigo - Buez ar Saent.djvu/25 - Wikimammenn\nPajenn:Marigo - Buez ar Saent.djvu/25\nne oa quet obliget d’ar cerimony poaniou-ze, cousgoude en em soumetet en deus d’al lesen-se ; da guenta, evit rei deomp un exempl caer a humilite ; d’an eil, evit rei deomp an exempl eus un oboissanç parfait, oc’h en em soumetit d’al lesen, en e oll foènchou ha circonstançou ; d’an drede, evit hon disqui da gundui ur vuez mortifiet ha da garet ar souffrançou ; d’ar bevare, evit disquez deomp e garantez infinit en hon andret, o coumanç, quen abred-se da scuilla e voad evidomp, o c’hortos et scuilla oll bete ar berad diveza, var ar groas, evit remission hor pec’hejou.\nJesus-Christ a ro deomp er mister-mâ ur merq bras eus e garantez hac eus an desir ardant en deus d’hor savetei. Discquesomp ive dezâ hor c’harantez, ha bezomp sourcius hon-unan da labourat evit hor silvidiguez ; rac chetu a-se ar pez a c’houlen digueneomp : ha chetu ar c’haera merq a ellomp rei dezâ eus hor c’harantez. Jesus en deus graet abondamant eus e gostez quement a oa ret evit hor savetei ; hon dilivriet en eus eus a buissanç an drouc-speret, hon reconciliet en deuz gant Doue e dad, roet en deus deomp an oll moïenou a silvidiguez ; maes goude quemense-oll ma na reomp un usaich mad eus e c’hraçou, e oll labourou, e oll souffrançou, an oll goad en deuz scuillet a vezo inutil evidomp. Mar negligeomp, mar disprigeomp hor silvidiguez, er privomp eus ar pez a zesir muya, hac eus ar joa da veza hor saveteet, Pebes re-\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/25&oldid=134355 »


Inizi ar C'homandour - Wikipedia\nInizi ar C'homandour\nLec'hiadur Inizi ar C'homandour.\nInizi ar C'homandour, pe Inizi Komandorski (rusianeg: Командо́рские острова́, Komandorskiye ostrova) a zo ur strollad inizi lec'hiet 175 kilometr er reter da ledenez Kamtchatka e reter pellañ Rusia. Enez Bering hag Enez Medny eo an div enez vrasañ, a-hend-all ez eus pemzek enezenn disteroc'h (enezennoùigoù ha kerreg). Evit a sell ar velestradurezh ez int stag ouzh Distrig Aleutsky e Krai Kamtchakta. Evit a sell an douarouriezh ez int ar re bellañ war-du ar c'hornaoueg eus Inizi an Aleouted, met er c'hontrol eus ar braz eus ar re-mañ n'int ket perc'hennet gant ar Stadoù-Unanet, met gant Kevread Rusia.\nAdtapet diwar « https://br.wikipedia.org/w/index.php?title=Inizi_ar_C%27homandour&oldid=1650786 »\nKemmoù diwezhañ degaset d'ar bajenn-mañ d'an 4 Gou 2015, da 09:47.


Pajenn:Perrot - Bue ar Zent.djvu/649 - Wikimammenn\nPajenn:Perrot - Bue ar Zent.djvu/649\nTriouec’hvet devez a viz Gwengolo\nJozef Desa a zo unan eus ar zent a nec’h ar muian an dud dife, kement a vurzudou a reas en e vue. Genel a reas en kêrig Kopertino, en eskopti Nardo, en rouantelez Napl, d’ar 17 a vezeven 1603.\nE vamm a zavas anezan ervat ; d’an disteran fazi a rê, e veze gourdrouzet : dal ma c’hallas bale, e blijadur oa bezan war-dro an ilizou hag an ôteriou ; en eur c’hornig eus ti e dud e savas eun ôter vihan ; elec’h mont da c’hoari gant bugale-all e oad, e chome dirazi da lavaret e rozera.\nGoude bezan bet eur pennad er skol, ec’h eas da gereer, ha da seitek vla, dre ne gave ket ar vicher-ze diouz e zoare, e c’houlennas digemer en manati sant Fransez ; mes ne oa ket eiz miz ma oa ennan, ma oe tôlet er-mêz, evel eun den ha ne oa mat da netra. Koulskoude, e vamm, war bouez pedi hag aspedi, a deuas a benn da c’hallout kaout dor-zigor evitan en della Grotella ; eno e wiskas saë sant Fransez, ha zoken, daoust pegen nebeut a zeskadurez en devoa, e oe beleget, abalamour d’e zantelez, d’ar 4 a viz meurz 1628.\nGoude e velegiach, e tremenas pemp bla hep dibri eun tamm bara ha heb evan eur banne gwin ; ne gemere d’e brejou nemet fa ha gwriziou louzou ; en em skourjezan rê bep noz, ken ma vane e alan ennan, ha dougen a rê eur gouriz reun, goloet a vroudou.\nNeuze eo e c’hoarvezas gantan ar burzudou a vrudas e hano ; a greiz oferennan, a greiz bale hag, a-wechou zoken, a greiz dibri, pa gleve hano eus a Jezuz pe eus a Vari, pe pa lake e spered gant gened ha karante an Otrou Doue, e veze dibradet diouz an douar, hag e chome evelse pennadou mat en êr, e zaoulagad troet warzu an nenv. Kement-se a c’hoarvezas dirak milierou tud, re vat ha re dife, ha zoken, eur wech, dirak ar pab Urban VIII e-unan. Eur ger a-beurz e vistri a veze awalc’h evit ober d’ezan diskenn d’an douar, ha neuze e veze gwelet e zioujod o ruzian hag e zaerou o redek.\nKen alïes e c’hoarveze ar burzud-ze, ma c’heller lavaret e tremenas an hanter eus e vue dibrad diouz an douar.\nIzel oa a galon, ha c’hoant en deveze da dremen dirak an dud evit eur pec’her bras. Eun devez e kavas war e\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/649&oldid=140942 »


Deskiñ dañsal - Ti Douar Alre\n5 Gwengolo 2017\nAndré Arhuéro a ro emgav da razh ar re a vourr koroll, d'an deraouidi èl d'ar re duac'h àr an dañs, d'ar meurzh 5 a viz Gwengolo, da 8e noz. Dalc'het e vo ar c'hentelioù dañs er sal Peron, en Alre. Digor int d'an holl dindan emezeliñ (15€) da dTi Douar Alre, Ti ar brezhoneg ha sevenadur Breizh àr Zouar Alre. Kinniget e vezont get sikour kêr An Alre ha Kevrenn An Alre. Kaset e vezont dre sekañsoù 30mn en-dro d'un dañs, d'un terouer. Pep hini a c'hell enta dibab donet pa vez an aesañ dezhañ ha chom da zañsal kement hag en deus c'hoant.\nMonet e darempred : André Arhuéro (06 03 40 66 36)


Stumm eus an 3 Gen 2012 da 16:15\n4 okted lamet , 8 vloaz zo\nStumm eus an 19 Kzu 2011 da 08:06 (kemmañ)\nD (r2.7.1) (Robot ouzhpennet: tk:Blog)\nStumm eus an 3 Gen 2012 da 16:15 (kemmañ) (dizober)\nD (Tamm kempenn)\n<!-- Un droidigezh darnel eus ar bajenn c'hallek eo kement-mañ -->Ur '''blog''' (berradenn eus ''[[web]] [[log]]'', da lavaret eo ''kerzhlevr ar gwiad'') a zo ul [[lec'hienn eus ar Gwiad]] ouzh hec'h ober un heuliad pennadoù rummet hervez urzh ar gronologiezh. PebPep pennad (a reer ivez notenn anezhañ) a vez, diwar batrom ur c'herzhlevr pe un deizlevr nesaek, ouzhpennet d'ar blog ; degas a ra ar ''bloger'' (an hini a zalc'h ar blog) un destenn, pinvidikaet alies gant [[gourliamm]]où hag elfennoù liesvedia, ha peurvuiañ e c'hall pep lenner degas evezhiadennoù outañ.\n== Un alberz eus « Kêrvlog » ==\nPetra a c'haller gortoz kavout dindan an anv blog ? Un [[deizlevr nesaek]] dizanav, oberennoù un [[tresour]], meno ur [[kazetenner|gazetennerez]], kerzhlevr ul [[luc'hskeudenner]], flemmskridoù politikourien, bommoù video ur c'hlasad skolaj, ur romant war sevel, sorbennoù pemdeziek mamm un tiegezeh, ha c'hoazh.\nDispis a-walc'h eo meizad ar blog evit klotaat gant an holl implijoù-se. Berzh o deus graet ar blogoù gant an aes-kenañ m'eo embann warno, ar frankiz a-fet endalc'had hag ar varregezh da sevel eskemmoù etregwezhiat gant al lennerien.\nHa pa n'eo ket tuet an darn vuiañ eus ar blogerien da dermeniñ o mennadoù, ar bras eus ar blogoù a vez implijet gant dezevioù emziskouez, hag e vez stummet ar muiañ niver anezho tro-dro da drivliadoù ha mennozhioù dibar o aozer(ien). Setu perak eo techet ar gelaouennoù hag an dud dre vras da gousiañ doare emsellus ar blogoù.\nHa pa fazi gweladennourien da galz a vlogoù gant red an amzer (dilezet e vez miliadoù a vlogoù bep miz) ez eo dieub peurvuiañ diraez ur blog, evel ma vije ur rakstal ma tremen dirazi tud dianav sañset. Lennerien hag aozerien a sav ur c'hevrat ''de facto'' : ha gwir eo pep tra ? War betra lakaat ar gaoz ? Gant peseurt sell ? Kavet e vez ar seurt goulennoù-mañ e-ser studiañ an emvuhezskridoù. Evelato, dre mard eo posubl addisplegañ pep pennad war ur blog eo kemmet a-galz ar pezh a reer emglev emvuhezskridel anezhañ.\nUn doare all da c'henel korvoderioù a zo skrivañ pennadoù hag alioù war produioù liesseurt (lec'hiennoù, meziantoù, pellgomzerioù, ha c'hoazh), diwar c'houlenn embregerezhioù. N'eo ket dedennet bepred an embregerezhioù gant ur savpoent yael, met gant ma vo ganet tremeniri war-zu al lec'hienn ha skignel ur [[Buzz]] a-zivout o frodu. Lec'hiennoù zo a ginnig ur servij hanterouriezh etre embregerezhioù ha skridaozerien blogoù gant ar finvez-se.\n=== BloggerPatromoù Templatesblogiñ ===\nAdtapet diwar « https://br.wikipedia.org/wiki/Dibar:MobileDiff/1141586 »